
J e g y z ő k ö n y v

A Fővárosi Közgyűlés 2008. november 13-án (csütörtökön) az Újvárosháza Dísztermében (Bp. V., Váci u. 62-64.) megtartott rendkívüli üléséről.
1724/2008.(XI.13.) Főv.Kgy.h.
A napirend 1./ pontja: Javaslat a Fővárosi Önkormányzat „Főgáz” részvényei értékesítési eljárásának lebonyolítására.
1725/2008.(XI.13.) Főv.Kgy.h.
1726/2008.(XI.13.) Főv.Kgy.h.
1727/2008.(XI.13.) Főv.Kgy.h.
1728/2008.(XI.13.) Főv.Kgy.h.
1729/2008.(XI.13.) Főv.Kgy.h.
1730/2008.(XI.13.) Főv.Kgy.h.
1731/2008.(XI.13.) Főv.Kgy.h.
1732/2008.(XI.13.) Főv.Kgy.h.
1733/2008.(XI.13.) Főv.Kgy.h.
1734/2008.(XI.13.) Főv.Kgy.h.
A Fővárosi Közgyűlés megalkotja az előterjesztés szerinti tartalommal 66/2008. (……) önkormányzati rendeletét a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII. 28.) Főv. Kgy. rendelete módosításáról.
1735/2008.(XI.13.) Főv.Kgy.h.
1736/2008.(XI.13.) Főv.Kgy.h.


J e l e n v a n n a k:

Andó Sándor, dr. Bagdy Gábor, dr. Balogh Pál, Bánsághi Tamás, Bojár Iván András, dr. Bőhm András, Csallóközi Zoltán, Csomós Miklós, Danielisz Béla, dr. Demszky Gábor, Devánszkiné dr. Molnár Katalin, Egerfai József, dr. Endrédy István, Formanek Gyula, dr. Fónagy János, Földesi Gyula, Gajda Péter, Gábor József, Germánné dr. Vastag Györgyi, Gy. Németh Erzsébet, dr. György István, Hagyó Miklós, Halmágyi Judit, dr. Havas Szófia, Hock Zoltán, Horváth Csaba, Horváth Gyula, Hunvald György, Ikvai-Szabó Imre, John Emese, Katona Kálmán, dr. Kocsis Máté, Kolozs András, dr. Kosztolányi Dénes, Kovács Balázs, Kucsák László, Lakos Imre, László Zoltán, Mitus Zsuzsanna, Móricz Eszter, Németh Szilárd, Orbán Gyöngyi, dr. Papcsák Ferenc, dr. Pesti Imre, Pokorni Zoltán, Rátonyi Gábor, dr. Rétvári Bence, Riz Levente, dr. Schneller Domonkos, Somlyódy Csaba, dr. Steiner Pál, Szabadai Viktor, Szalkai István, Szaniszló Sándor, Szatmáryné Jähl Angéla, Szikora Linda, dr. Szolnoki Andrea, Tarlós István, dr. Terék Attila, Tüttő Kata, Ughy Attila, dr. Vaskor László, Várhegyi László, Wertán Zsolt, Wieszt János, Wintermantel Zsolt (66)

Tanácskozási joggal jelen vannak:

dr.Tiba Zsolt főjegyző, a Főpolgármesteri Hivatal aljegyzői, ügyosztályvezetői, a kerületi polgármesterek, a kerületi küldöttek, a közüzemi vállalatok igazgatói, a kisebbségi önkormányzatok képviselői, Printz és Társa Nemzetközi Könyvvizsgáló Kft. képviselője.

( Az ülés kezdete: 15 óra 14 perc)
ELNÖK:
Horváth Csaba
HORVÁTH CSABA főpolgármester-helyettes (a továbbiakban ELNÖK): 
Tisztelt Közgyűlés! Elkezdjük mai munkánkat.
Tisztelettel köszöntöm a Közgyűlés megjelent tagjait. Megállapítom, hogy a rendkívüli Közgyűlés határozatképes; jelen van 54 fő, hiányzik 13 fő.

A két napirend közül az 1. napirendi ponttal kapcsolatban jelzem, hogy az előterjesztők visszavonták.

Megkérdezem, a napirend összeállításával kapcsolatban van-e kérdés. Látom, Ughy képviselő úr ügyrendi kérdésben jelentkezett. Öné a szó.
UGHY ATTILA (Fidesz): 
Köszönöm szépen. Főpolgármester Úr! Tisztelt Közgyűlés! Mivel nagyon fontos kérdésről van szó, és a Fővárosi Közgyűlést alkotó egyik frakciónak a tagjai nincsenek jelen a teremben, nem tudom, utána lehetne-e járni, mert nyilván ők is szívesen részt vennének a mai vitában. (Az MDF-frakció tagjai nincsenek jelen.)
ELNÖK:
Mint az ülést levezető elnök megállapítottam a határozatképességet. Most már 60-an vagyunk jelen a Közgyűlésben, és természetesen a munka folytatható, ha 34 képviselő jelen van és részt vesz a munkában. Az az ideális a demokrácia szempontjából, ha mindenki jelen van, de ennyien vagyunk; bízunk benne, hogy minden képviselő bekapcsolódik majd ebbe a felelős döntéshozatalba a mai nap során.

Mivel érdemi ügyrendi javaslat nem hangzott el, ezért a napirend elfogadását teszem föl határozathozatalra. Kérem, szavazzanak! (Szavazás.)
1724/2008.(XI.13.) Főv.Kgy.h. 

A Fővárosi Közgyűlés az ülés napirendjét az alábbiakban állapítja meg:

Javaslat a Fővárosi Önkormányzat „Főgáz” részvényei értékesítési eljárásának lebonyolítására
(34 igen, 28 ellenszavazat, 1 tartózkodás)
ELNÖK:
Megkezdjük egyetlen napirendi pontunk tárgyalását.
A napirend 1./ pontja: Javaslat a Fővárosi Önkormányzat „Főgáz” részvényei értékesítési eljárásának lebonyolítására.
ELŐADÓK: 
Hagyó Miklós, Ikvai-Szabó Imre
HOZZÁSZÓLÓK:
dr. Demszky Gábor, Csomós Miklós, dr. Papcsák Ferenc, Ughy Attila, dr. Bagdy Gábor, Katona Kálmán, Gonczlik Tamás, Tarlós István, Hock Zoltán, dr. Tiba Zsolt, Tüttő Kata, dr. Steiner Pál, dr. Vaskor László, Németh Szilárd
ELNÖK:
Az előterjesztőknek adom meg a szót. Hagyó főpolgármester-helyettes úr!
ELŐADÓ (Hagyó Miklós): 
Tisztelt Főpolgármester Úr! Tisztelt Közgyűlés! Tisztelettel kérem, hogy az előterjesztői kiegészítés előtt főpolgármester úr tartsa meg a kiegészítését. Parancsoljon, főpolgármester úr!
ELNÖK:
Főpolgármester úrnak adom meg a szót.
DR. DEMSZKY GÁBOR főpolgármester: 
Tisztelt Fővárosi Közgyűlés! Hadd kezdjem egy rövid helyzetértékeléssel. A fővárosi képviselők, a Fővárosi Közgyűlés három lehetőség közül választhat ma. Az első az, hogy az uniós támogatással megvalósuló beruházások önrészét részvényértékesítéssel fedezzük. Ez az, amit én helyesnek tartok, támogatok, ez szerepel az előterjesztésben is. A második lehetőség az, hogy az önrészt hitelből teremtjük elő. Személy szerint ezt én nem tartom ma, a jelenlegi pénzügyi helyzetben ideális megoldásnak, sőt veszélyes megoldásnak gondolnám. A harmadik lehetőség az, hogy úgy döntünk, hogy se nem veszünk föl hitelt, se nem adunk el részvényt, és pénz híján, önrész híján lemondunk a tervezett beruházásokról. Legyen világos, hogy nem a beruházások elhalasztását jelenti ez a döntés, hanem azt, hogy véglegesen lemondunk róluk, elállunk tőlük. Negyedik lehetőségünk, szeretném leszögezni, nincs. Ezek közül választhatunk ma.

Azt hiszem, ez nem új információ senki számára. Amikor már nekivágtunk ennek a ciklusnak, világos volt az, hogy az elvállalt, fölvállalt, előkészített nagyberuházásainkat nem tudjuk másképpen finanszírozni, mint vagy részvényeladással, vagy pedig jelentős hitelfelvétellel. A Főgáz-részvények értékesítéséről 2005-ben tárgyalt először a főváros vezetése, tisztában voltunk ezzel már a koalíció megkötésekor is, és az elmúlt évben két alkalommal érdemi döntést is hoztunk ezzel a kérdéssel összefüggésben, egyszer a költségvetési koncepció keretében, egyszer korábban, amikor feladatokat is adott a Közgyűlés számunkra ezzel kapcsolatban.
Nagyon gyakran elhangzik a kérdés, hogy miért kell eladni a fővárosnak a részvényeket. Én megfordítanám, logikailag megfordítanám a kérdést, és azt kérdezném meg, hogy miért kellene megtartanunk a részvényeket. Mi szól amellett, hogy a főváros ne adja el ezt a részvénycsomagot? Energetikai, vagy szociális érvek például egyáltalán nem szólnak a megtartás mellett, ugyanis a gázszolgáltatók tulajdonosi szerkezete, tehát az, hogy kié a gázművek, ez nem befolyásolja a gáz fogyasztói árát, ezt miniszteri rendelet határozza meg. Tehát mindegy, hogy Budapesten és Debrecenben és Győrben is bármilyen tulajdonban vannak a gázszolgáltatók, a gáz ára ugyanaz.

Tulajdonosi érveket nem könnyű találni a megtartás mellett. Magyarország utolsó nagy gázszolgáltatója a fővárosi önkormányzati vállalat, a Főgáz, amely többségi önkormányzati tulajdonban van. Budapesten kívül a magyar önkormányzatok közül egyetlenegy sem rendelkezik gázszolgáltató-üzletrésszel; a Tigáz 94 százaléka, a Kögáz 99,6 százaléka, az Égáz, Dégáz 99,6 százaléka nemzetközi befektetők tulajdonában van.
Ez a részvénycsomag a számunkra tehát elsősorban - fogadjuk el - pénzügyi befektetés. A Főgáz által kifizetett éves osztalék átlaga az elmúlt években 3 milliárd forint volt. Egy nagyon egyszerű befektetési szabályt érdemes itt alkalmaznunk: a részvényeket abban az esetben célszerű megtartani, ha a húsz év alatt elérhető hozam nagyobb, vagy azonos, mint az értékesítésből remélhető összeg, a vételár. Ha optimista becslést alkalmazunk, akkor a Főgáz osztalékaiból húsz év alatt, mivel 3 milliárddal számoltunk az elmúlt években, 60 milliárd forint bevétel remélhető. De változás van ezen a területen, tehát 60 milliárddal nemigen számolhatunk, méghozzá kedvezőtlen változás: a globális válság hatásaként az energetikai szektor jövedelmezősége és így osztalékfizető képessége is csökken. Tehát az én véleményem szerint pénzügyi érv a megtartás mellett jelenleg nem szól.

A negyedik kérdés, amivel nagyon gyakran találkozunk az eladással összefüggésben – és ez releváns kérdés, fontos kérdés, amit meg kell tudnunk válaszolni –: ilyen válság esetén, ami a mai helyzetet jellemzi, szabad-e eladni ezt a részvénycsomagot, időszerű-e az eladás. A válasz az, hogy nem. Nem szabad, és nem is akarjuk most eladni a részvényeket. Ha most döntünk a folyamat megindításáról, akkor legkorábban a jövő év legvégén, de becsléseim szerint leginkább 2010 elején folyik be a pénz a tranzakcióból. Az is csak akkor, ha a jövőre kiválasztott privatizációs tanácsadó értékesítést fog javasolni és utána a pályázat kapcsán megfelelő ajánlat érkezik. Fogalmunk sincs, hogy akkor milyen lesz a piaci helyzet, ezt senki nem tudhatja, de az biztos, hogy a hitelfelvételnél mindenképpen kedvezőbb opcióra számíthatunk. Megismétlem tehát: nincs más lehetőségünk, nem is volt az uniós beruházások megvalósítására, mint hogy a tartalékaink értékesítésével megteremtjük a szükséges önrészt. Ezért értékesítettük tavaly az ELMŰ-részvénycsomagot, amelynek a bevétele a Szabadság híd, vagy a 2-es metró felújítása kapcsán hasznosult.
Csak a következő két évben van lehetőségünk arra, hogy a befolyó összeget az uniós támogatások segítségével megnégyszerezzük. Ez a legerősebb érvünk a mostani eladás mellett. Akkora fejlesztési forráshoz juthat így a főváros, amennyit a Főgáz osztalékából száz év alatt sem tudna előteremteni. Így a sokak által emlegetett és családi ezüstnek nevezett részvénycsomagból sokkal értékesebb beruházásokat lehet megvalósítani, Hagyó Miklóst idézve azt is mondhatjuk, hogy a családi ezüstből családi aranyat tudunk csinálni, hidakká, utakká, villamosokká, kórházakká tudjuk átalakítani ezt a részvénycsomagot.
Budapest és a Közép-magyarországi Régió fejlettsége ugyanis nem teszi lehetővé, hogy a következő uniós tervezési időszakban, tehát 2013 és 2020 között – éppen tegnap vettem részt Brüsszelben egy ezzel kapcsolatos vitán, ahol az akkori költségvetési időszak pénzügyi tervezése folyik már – a mostani 70-80 százalékos támogatási intenzitás után ez nem lesz lehetséges, mert Budapest túlságosan gazdagnak minősül, az egy főre jutó GDP már tavaly 20 százalékkal meghaladta az uniós átlagot és a ciklus végére elérheti az Európai Unió átlagának a 140 százalékát. A 2011-ig elnyert és 2013-ig felhasználható uniós támogatások tehát olyan egyszeri lehetőséget teremtenek a fővárosnak, amire a későbbiekben nem lesz lehetősége.
Elmondtam azt, hogy jelenleg a főváros nem számolhat igazán azzal sem, hogy kedvezményes hitelből teremti elő az önrészt. Biztos meg fogják kérdezni, ezért előre mondom: a főváros jelenleg mintegy 500 milliárdos költségvetés mellett 160 milliárdnyi hitelállománnyal rendelkezik, aminek éves adósságszolgálata 25 milliárd forintot tesz ki. Működésre soha nem vettünk fel hitelt, a fejlesztési hiteleinket megtérülő beruházásokra fordítottuk. Ideálisnak mondható az eladósodottsági arányunk, hiszen alapvetően sokkal jobb, mint Debrecené, vagy sok más önkormányzaté. A beruházási hiányt tehát nem további eladósodással finanszíroznánk, mert ezzel veszélyeztetnénk a főváros likviditását, hiszen a prognózisok szerint a jelenlegi hitelek kamatai mindenképpen nőni fognak. De hiába tekint ma bennünket a piac hitelképesnek, ha a nemzetközi pénzpiaci körülmények között a hitelkínálat rendkívül korlátozott. Maximum rövid távú, áthidaló hitelekre lesz szükség, elsősorban 2009-ben, de lehetséges, hogy 2010-ben is, a Főgáz-részvények értékesítési folyamatának megkezdése és befejezése között.
Végezetül néhány szót arról, hogy milyen beruházások önrészének a fedezetét biztosítja az eladás. Lényegében az összes újonnan induló beruházás fedezetét, valamennyi 2009 és 2011 között tervezett uniós beruházás idetartozik, ilyen az 1-es és 3-as villamos meghosszabbítása, a műjégpálya rekonstrukciója, a csepeli gerincút. Tizenhét hasonló projekt sorolható fel összességében.
A Fővárosi Önkormányzat által uniós társfinanszírozással megvalósítani kívánt projektek teljes költségvetési igénye ebben az uniós tervezési időszakban – tehát 2013-ig – mintegy 900 milliárd forint. Ebből mintegy 180 milliárd forint a főváros önrésze. Vélhetően ez az az önrész, ami nem áll rendelkezésre. A hiányzó összeg két részből tevődik össze. A korábban előkészített beruházások önrészéhez 2009-ben és 2010-ben – tehát a következő két évben – 57 milliárd forint hiányzik. A most előkészítés alatt álló beruházásoknak – mint például a budai fonódó villamos fejlesztése – pedig egyáltalán nincs meg az önrészük, ez újabb 120 milliárdot jelent. Tehát összességében mintegy 180 milliárd forint önrészt kellene még a meglévőhöz előteremtenünk 2013-ig.
Ha nem biztosítjuk az önrészt, a feladat nagyon világos: törölni kell ezeket a beruházásokat. Fejlesztési forráshiány esetén ezeket a beruházásokat, fejlesztéseket egyszerűen nem lehet elkezdeni. Hogy mely beruházásokat kellene törölni, arról a privatizáció meghiúsulása esetén magának a Fővárosi Közgyűlésnek kell majd határoznia. De én optimista vagyok, meggyőződésem szerint ma a józan ész fog győzni, és a Fővárosi Közgyűlés többsége támogatni fogja a részvénycsomag eladásáról szóló határozati javaslatokat.
ELNÖK:
Köszönjük. Az előterjesztőktől kérdezem ismét, hogy kívánják-e az előterjesztést kiegészíteni.
ELŐADÓ (Ikvai-Szabó Imre): 
Tisztelt Fővárosi Közgyűlés! Miután főpolgármester úr rendkívül szerteágazó kiegészítést tett, arra szorítkozom, hogy a 01-es sorszámon benyújtott közös előterjesztői kiegészítést kommentáljam és rámutassak egy-két olyan konkrét kérdésre, ami az elmúlt több mint három hét elég széles kommunikációjában kérdésként felmerült.
Alapvetően stratégiai kérdésként javasoljuk Hagyó Miklóssal, hogy a Fővárosi Közgyűlés, amennyiben az A-forgatókönyvet választja, hozza meg a döntést a Főgáz értékesítéséről, akkor, amikor a Pénzügyi és Közbeszerzési Bizottság elnökét arra kötelezi, amennyiben a Közgyűlés elfogadja a javaslatot, hogy terjessze a Közgyűlés elé az indítványt. Ergo tehát a Fővárosi Közgyűlés is többször látja ezt az egész eljárást, amely eljárás az utolsó pillanatban is megállítható. Tehát ez az a lehetőség, hogy a romló, vagy rossz piaci viszonyokat korrigálni lehessen, ki lehessen védeni, a hatásokat ki lehessen védeni, a Fővárosi Közgyűlés kezébe, illetve bizottsági döntések körébe kerül.
Teljesen jogosnak tartottam mindig is azt a felvetést, hogy a városvezetés álljon elő a farbával, és mondja el, hogy mi a szükség, mi a kényszer, s mi a lehetőség ebben a kérdésben. A főpolgármester úr a lehetőséget és a szükséget elmondta. A kényszer határidőkben van. Az eredeti előterjesztés mellékleteként benyújtott táblázatban feltüntettük azokat a lejáró s helyenként jogvesztő határidőket, amelyeknél a Fővárosi Közgyűlésnek – hiszen ez a döntés is a Közgyűlés hatásköre – kötelezettséget kell vállalnia, mert anélkül nem lehet szerződést kötni. Kötelezettséget forrás reményében és keretek biztosításával lehet vállalni, akkor, ha ezek rendelkezésre állnak. Ennélfogva az én pénzügyi értelmezésemben nincs alternatívája az A-forgatókönyvnek, az értékesítésnek, mert ebben az esetben azt a döntést is meghozná a Közgyűlés, hogy nem óhajtja ezeket a határidőket betartani, és nem óhajtja ezeket a szerződéseket megkötni.
Másfelől jogos és indokolt kérés volt minden oldalról, ellenzéki oldalról is, hogy a városvezetés álljon elő a konkrét programokkal, ezért az előterjesztői kiegészítés mellékletébe egy kettős táblázatrendszert csatoltunk. Az első, egyszerű változatban mindenki számára könnyen áttekinthetően, egy lapon mutatjuk be azokat a forrásszükségleteket, amelyek az európai uniós források budapesti része biztosításához szükségesek, úgy a ciklus előtt, tehát az európai uniós finanszírozási ciklus első, úgy, mint a fővárosi költségvetés hétéves tervezési időszaka egésze tekintetében. Jól látható, hogy a sajátforrás-igény ebben a 2015-ig tartó időtávban megközelíti a 370 milliárd forintot. Jól látható, és kifejezetten az önök kérésére csatoltuk ide a részletező táblázatokat, szinte előrehozva önöknek a máskor csak a költségvetési koncepcióhoz kapcsolt hétéves fejlesztésiterv-javaslatnak a vonatkozó részeit, amelyekben programsorosan, beruházássorosan, feladatsorosan mutatjuk be évenkénti bontásban, hogy milyen ágazati és milyen konkrét feladatok jönnek előre az európai uniós társfinanszírozásban.
Le kell szögeznem még valamit: a fővárosi költségvetés a maga tervezési módszeréből adódóan mindig gördít maga előtt egy hiányproblematikát. Ez, amint önök jól ismerik, nem működési természetű, hiszen a város a saját működésének szükségleteit kitermeli, mert hatékonyan működik. De a jelenleg ismert számok alapján is van egy olyan hiányproblematika, amit nekünk már a 2009. évi költségvetésben kezelni kell, így tehát akkor, amikor a Közgyűlés meghozza azt a döntést, hogy igénybe akar venni vissza nem térítendő európai uniós forrást, megsegíti azt a lehetőséget, hogy forráscserét lehessen végrehajtani. Azok a képviselők, akik figyelték az eseményeket e téren, emlékeznek rá, hogy 2007 nyarán a Fővárosi Közgyűlés elé terjesztettünk egy olyan indikatív projektlistát, ahol egy A-, egy B- és egy C-csomagban bemutattuk azt, hogy mekkora feladatra mekkora forrás áll rendelkezésre, és az úgynevezett A-csomagot teljes egészében a hétéves fejlesztési tervben megfinanszírozta a Közgyűlés, nagyon helyesen arra számítva, hogy ahány forint európai pénzt kap a B- vagy a C-csomagban szereplő, forrás nélküli tervekre, úgy azokhoz úgy teremt forrást, hogy kicseréli az A-ból felszabadulóra. Sajnálatos, hogy nem minden alakul a terv szerint, hiszen drágulnak a projektek, jó közelítéssel fogadni lehet arra, hogy a hitelpiaci válság miatt, az árfolyamproblémák miatt ezeknek a projekteknek a költségei nőnek. Így előre jelzem, hogy biztonsági tartalékot is célszerű egy potenciális Főgáz-értékesítésből képezni azon felül, hogy „tokkal-vonóval” lekötjük őket az európai uniós nagyberuházások mellé.

Ebben a kiegészítő táblában bemutatjuk önöknek azt a feladatsort, amelynek egy részére már ennek a naptári évnek a végéig kötelezettséget kell vállalni. Itt jelzem, hogy a 002. sorszámon kiosztott, a Magyar Demokrata Fórum által jegyzett módosító indítványban, annak is a c) pontjában felsorolt programokról persze szó van, de egészen más költségvetési tervezési állapotban. Én, ha ezt megtehetem innen a pulpitusról, a Magyar Demokrata Fórum frakciójával konzultálnék, hogy egyszerűbb és egzaktabb volna, ha az előterjesztői kiegészítés mellékletében tételesen felsorolt sorokra hivatkoznának az előterjesztésükben. Ezt persze ki lehet konkrétan kopizni, de így praktikusan a mindent kétszer mond, kétszer mond bűnébe esne a Közgyűlés, ha ezt a C-verziót ilyen módon fogadná el.
Tisztelt Fővárosi Közgyűlés! Az előterjesztők egyértelműen leteszik a garast az A-forgatókönyv, az értékesítés mellett, mert nem látunk ennek más alternatívát, miközben módszerben is javaslatot teszünk, itt pedig letesszük a garast a B-alternatíva mellett, azért, mert azt szeretnénk, hogyha a Fővárosi Közgyűlés a lehető legnagyobb szakszerűséggel járna el, és ehhez olyan nemzetközi gyakorlati tapasztalattal rendelkező tanácsadóhoz, tanácsadói tudáshoz jutna, amely ennek a folyamatnak minden stádiumában képes lenne a Közgyűlés és bizottságai felé a napi piaci információkat szolgáltatni, és olyan biztosítékokat hozni a folyamatba, amelyek valóban szükségesek ahhoz, hogy ez a folyamat zavartalanul történjen meg. E tekintetben az anyag részleteiben leírja a követendő eljárást, ezt megismételni nem kívánom.
Jelzem előre: azzal számolunk, hogy egy olyan eljárásra találunk, amelyből a főváros valamiféle előleghez, értelmezésemben egy bridge-hitelhez, egy áthidaló természetű hitelhez jut, amely a lehető legkevésbé terheli a főváros hitelállományát, de legalábbis a ratingjét, a minősítését, amely akkor állhat csak elő, ha látszik, hogy a Főgáz-privatizációs bevételből, a lehetséges bevételből rögtön megkezdődik ennek a bridge-hitelnek az előfinanszírozása is, hiszen a főváros abból él, hogy jó adós, és eddig nem kellett, nem volt rá szükség, hogy anyagi biztosítékokat adjon a hitelpolitikájához, amelyet ezentúl sem kívánunk feladni, és semmiképpen nem kívánunk más hiteleket igénybe venni, hacsak nem ebben a forgatókönyvben egy úgynevezett előfinanszírozó, vagy áthidaló hitelt magának az értékesítési folyamatnak a keretén belül.

Tisztelt Képviselőtársaim! Azt javaslom tehát, hogy az A-szcenárióra szavazzanak, és azt javaslom, hogy válasszák a B-eljárást, amelyet Hagyó Miklóssal együtt mindketten támogatunk, mivel annak a helyénvalóságáról győztek meg bennünket a szakértők.
Azt az indítványt és a további módosító indítványokat, amelyeket önök mostanáig benyújtottak, figyelemmel kísérjük, és az ügy jelentőségére tekintettel könnyen lehet, hogy szükségünk lesz egy kisebb szünetre, hogy azt egyrészt egymás közt, másrészt szakértőkkel egyeztessük.

Az önök előtt lévő anyag tudniillik egy igen nagy szakértői csapat bevonásával készült, így én biztosan nem kockáztatnám, hogy elhamarkodottan nyilatkozzam a módosító indítványok befogadhatóságáról, csak ennek az - ígérem, rövid - egyeztetésnek a lefolytatása után. De, felteszem, Hagyó Miklós főpolgármester-helyettes úr, előterjesztőtársam se gondolja ezt másképp.

Köszönöm a figyelmet.
ELNÖK:
Főpolgármester-helyettes úr, öné a szó.
ELŐADÓ (Hagyó Miklós): 
Köszönöm szépen a szót. Tisztelt Főpolgármester Úr! Tisztelt Fővárosi Közgyűlés! Tisztelt Jelenlévők! Mivel főpolgármester úr és előterjesztőtársam, Ikvai-Szabó Imre főpolgármester-helyettes úr, azt gondolom, elég részletes és körültekintő tájékoztatást adott arról, hogy mit és miért szeretnénk megtenni ezt a lépést, mit szeretnénk értékesíteni, és milyen célokra szeretnénk ezeket a bevételeket felhasználni, azt gondolom, hogy röviden, a vita előtt, két dologra szeretnék kitérni. Egyrészt elmondanám képviselőtársaimnak, hogy azok a szakértők - főenergetikus úr, pénzügyi szakértők, jogászok -, akik segítettek nekünk ebben a munkában, itt ülnek, hogyha a vitában szakmai részletkérdésekre is kiterjedő információkat szeretnének a tisztelt képviselő urak, engedjék meg majd, hogy a válaszadásba a szakértőket is bevonjuk.
Egy lényeges szempontra hadd térjek ki, hiszen a fővárosiak, az itt élők szempontjából még egy nagyon fontos dologról beszélnünk kell: az ellátás biztonsága, illetve az ár kérdésében el kell mondanunk, hogy - bár ezzel kapcsolatban voltak már hírek a piacon - a jelenlegi törvényi szabályozás tekintetében a tulajdonosi szerkezetnek semmilyen hatása nincs. Hadd ismételjem el: a Főgázban lévő tulajdonosi szerkezetnek az ellátás biztonságára, illetve a fogyasztói árak tekintetében semmilyen hatása nincs.
Az ellátás biztonságát a jelenlegi törvényi szabályozás értelmében a magyar állam által létrehozott Magyar Energia Hivatal felügyeli. Ők azok, akik kiadják az engedélyt, ők azok, akik ellenőrzik a rendszert, ők, akik probléma esetén bírságolnak, és ők is tudják egyébként bevonni ezeket az engedélyeket. Az ellátás biztonsága szempontjából tehát a Magyar Energia Hivatal az, aki illetékes.

Az ár tekintetében szintén állami szabályozók biztosítják ezt, hiszen a rendszerhasználati díjat például az egyetemes szolgáltatás esetén, ahová a fővárosi fogyasztók fognak esni, szintén a Magyar Energia Hivatal szabja meg, és felügyeli ezeket, az áfa pedig mindannyiunk számára közismert.
Azért bátorkodtam ezt elmondani, hiszen Magyarországon több mint 3200 önkormányzat van, és az önkormányzatok elsöprő többségének egyetlenegy gázszolgáltatóban sincs tulajdonrésze, mégis, soha, semmilyen körülmények között sem az ellátás biztonsága, sem az ár nem forgott ott e tekintetben kockán.
Az előző közgyűlésen zajlott vitákban már felmerült, hogy Európa nagyvárosai hogyan is vannak tulajdonosi kereteken belül az egyes gázszolgáltatók esetében. Engedjék meg, hogy egypár olyan európai nagyvárost, vagy fővárost említsek, ahol sem az államnak, sem az adott önkormányzatnak egyetlenegy százalék tulajdonrésze sincs az ottani gázszolgáltatóban, az ottani elosztórendszerben. Ilyen városok Európában: Berlin, Stuttgart, London, Róma, Madrid, Linz - és sorolhatnám hosszasan.
Természetesen a kérdésekre a vitában szívesen válaszolok, én röviden ennyi kiegészítést szerettem volna elmondani. Köszönöm szépen.
ELNÖK:
Tisztelt Közgyűlés! Csomós Miklós kért szót ügyrendi kérdésben. Öné a szó, képviselő úr.
CSOMÓS MIKLÓS (Fidesz): 
Köszönöm a szót. Főpolgármester úr három lehetőséget mondott - szerintem van egy negyedik is, de azt nem részletezném. Ügyrendi hozzászólásom, hogy a Fidesz-frakció Tarlós István személyében vezérszónokot állít. Köszönöm.
ELNÖK:
Majd a vita menetében kíván hozzászólni, gondolom. Akkor megkérdezem, hogy az előterjesztőkhöz kérdést kíván-e feltenni a Közgyűlés. Öné a szó, Papcsák képviselő úr.
DR. PAPCSÁK FERENC (Fidesz): 
Köszönöm szépen a szót. Tisztelt Főpolgármester Úr! Tisztelt Főpolgármester-helyettes Urak! Képviselőtársaim! Nagyon szomorú vagyok, hogy eljutottunk ide a fővárosban is. 1998-ban, amikor az ÁPV Rt.-hez kerültem felügyelőbizottsági tagként, akkor szomorúan vizsgálnunk kellett az 1997-es privatizációkat, ami lényegében Magyarország lakosságát kiszolgáltatottá tette, hiszen minden gázszolgáltatót - kivéve, ugye a Főgáz Rt. többségi tulajdonát - értékesítette. Főpolgármester-helyettes úr elfelejtette azt mondani, hogy Európában minden valamirevaló gázszolgáltató állami tulajdonban van: a Gaz de France, az Italgas, a Ruhrgas és egyéb nagyvállalatok. Azt gondolom, nem helytálló, amit a főpolgármester-helyettes úr mond, mert ezeket a gázszolgáltatókat 1995-ben még Horn Gyula is a nemzetgazdaság működőképessége szempontjából különösen jelentősnek, stratégiai jellegű vállalatoknak minősítette.
Szomorú vagyok, mert először is önök elmulasztották az együttműködést. Kérdezném tisztelt főpolgármester urat, miért nem vette a bátorságot, és jött el a Fidesz-, KDNP-frakcióhoz, és mondta el szándékát a Főgázzal kapcsolatban. Szerettük volna mi is megosztani vele a véleményünket. Főpolgármester-helyettes urak, még a legkisebb önkormányzatban is a polgármesterek, ha ellenzékük van, a stratégiai jelentőségű döntésekkel megtisztelik az ellenzéket, és elmondják a szándékaikat. Ezt itt elmulasztották, a legalapvetőbb együttműködést. Kérdezném, hogy miért nem tették ezt meg.

Szeretném megkérdezni a főváros pénzügyi helyzetével összefüggésben a főpolgármester-helyettes urakat, hogy miután Magyarországot leminősítették az adóslistán, én azt gondolom, hogy a főváros is osztozik ebben a dologban, hiszen Magyarország adósságminősítési rendszeréhez igazodik Budapest hitelminősítési rendszere. Hitelképesek vagyunk-e egyáltalán - mármint Budapest -, illetőleg hamarosan elérjük-e a fizetésképtelenség határát?

Fontosnak tartom megkérdezni ezzel kapcsolatban, a beruházásokkal összefüggésben - hiszen az elmúlt költségvetések tárgyalásakor… (Folyamatos zaj.)
ELNÖK:
Kérném szépen képviselőtársaimat, nagyobb figyelemmel legyünk a felszólalók felszólalása iránt!
DR. PAPCSÁK FERENC (Fidesz): 
Az elmúlt költségvetések tárgyalásakor ezeknek a beruházásoknak a fedezetét két forrásból igazolták itt, a plénum előtt is, illetőleg a bizottsági felszólalások során is: az iparűzési adót jelölték meg fedezetként, másrészt – Budapest, mint hitelképes entitás - hitelekből biztosítjuk a beruházások önrészének fedezetét. Harmadrészt, az osztalékpolitika következményeképpen a fővárosban jól működő vállalatok vannak, és ennek köszönhetően úgymond igazolni tudjuk a szükséges önrészt.

Fontosnak tartom megkérdezni a jövő szempontjából, hogy miből kívánják igazolni a szükséges önrészt a 2013-as fordulóévet követő beruházásokra, hiszen az önök által most benyújtott anyagban 2009-2015 között 365 milliárdnyi forrásigényt jelölnek meg, miközben a Főgáz Rt. részvényeinek értékesítéséből várhatóan nem származik ekkora bevétel. Ez bizonyos; 365 milliárdért nem fogjuk tudni eladni.
Egy kis csemegét hadd mondjak önöknek! Ez az előterjesztés tartalmazza, hogy a BKV-nak 2,4 milliárd forintnyi a forrásigénye a programjaihoz - nem érintve a metróberuházást. Én azt gondolom, hogy már a BKV-nál megvan ez a forrásigény: nem kellett volna megkötni 1,5 milliárdnyi tanácsadói szerződést, és bizonyosan meglenne a forrásigény.
Ellentmondó nyilatkozatok vannak, tehát én a Főgáz Rt.-vel kapcsolatos kérdéseimet összegezném még. Van-e arra stratégiai tanulmány, hogy mekkora árért kívánják ezt a részvényportfóliót értékesíteni? Kinek kívánják ezt értékesíteni? Vannak-e erre vonatkozó tárgyalások? Mert egy privatizációt egy eladó soha nem kezd meg úgy, hogy nem tájékozódik a piacon, főleg ilyen világgazdasági környezetben, ahol inkább kivárnak a befektetők - akár pénzügyi, akár szakmai befektetőkről van szó -, a bizonytalan pénzügyi-gazdasági piacon az értékesítés mindenképpen kockázatosnak ítélhető.
Szóba került az ellátás biztonsága. Azt gondolom, hogy a pénzügyi, vagy szakmai befektetőnek az értékesítés még soha nem jelentett önmagában véve ellátási biztonságot, tehát én erre még egyszer rákérdeznék.

S van még egy kérdés a társasággal kapcsolatban. Van egy részvényestársunk, az RWE, amelynek a szerepét szeretném, ha kibontanák, hiszen elővásárlási joggal rendelkezik a részvényekre vonatkozóan. Tárgyaltak-e vele, és mire jutottak?

Köszönöm szépen, hogy meghallgattak.
ELNÖK:
Szeretném jelezni képviselő úrnak, hogy ügyrendnek megfelelő hat kérdést mondott el, mert a kérdések feltételére egy-egy perc áll rendelkezésre, de azt gondolom, a téma fontosságára való tekintettel ez így most helyénvaló volt.

Van egy ügyrendi hozzászólónk, de mielőtt neki adnék szót, megkérdezem, hogy a bejelentkezettek közül van-e még valakinek kérdése. Először Bagdy frakcióvezető úrnak adnám meg a szót, és utána térnénk az ügyrendire… (Jelzésre:) Az ügyrendit? Akkor ügyrendi kérdésben Ughy képviselő úrnak adom meg a szót.
UGHY ATTILA (Fidesz): 
Köszönöm szépen a szót. A levezető elnök is azt mondta, hogy fontos kérdésről van szó, ezért én kérném a pulpituson ülőket, gondoskodjanak arról, hogy a város megválasztott első embere vegyen részt ebben a vitában. Nem tudom, észrevették-e, hogy gyakorlatilag főpolgármester úr tizenkét perce nem tartózkodik az ülésteremben. Ennyire veszi komolyan a város ügyeit?
ELNÖK:
Tisztelt Képviselő Úr! Természetesen mindenkinek megvan a joga és lehetősége, és én nem fogom számon kérni, hogy melyik képviselő és melyik vezető tisztségviselő mikor tartózkodik a teremben. Azt gondolom, ebben hagyjuk meg mindenkinek az egyéni szuverenitását.

Bagdy képviselő úr kíván még kérdezni, valamint Katona képviselő úr. A kérdések sora így zárul. Öné a szó, frakcióvezető úr.
DR. BAGDY GÁBOR (KDNP): 
Köszönöm a szót. Én főpolgármester urat kérdezném, sajnálom, hogy nincs itt. Reméljük, hogy hallgatja a Közgyűlést (Derültség.), és válaszolni fog a kérdéseimre.
Az első kérdésem azzal kapcsolatos, miszerint úgy olvastam az előterjesztésben a rövid indoklást, hogy „2009-2011 között az EU-s társfinanszírozással megvalósítani kívánt projektek önrészszükséglete 180 milliárd forint. Ez az összeg nem áll rendelkezésre.” - idéztem az előterjesztésből. Azt szerettem volna megkérdezni, hogy melyek ezek a projektek.
Szerencsére a főváros vezetése még ilyen fajsúlyos ügyekben is megtalálja a módját, hogy helyben osztott anyaggal gazdagítsa az előterjesztést, most kaptunk kézhez egy listát. Megdöbbenten tapasztaltam, hogy az itt kiosztott lista 99 százalékban olyan elemeket tartalmaz, ami a hétéves fejlesztési tervben szerepel. Ez önmagában nem is baj, szinte örülhetnénk. Ugyanakkor meg kell kérdeznem, és ez első kérdésem lényege: mi történt tavasz óta? Tavasszal ugyanis a főváros elfogadta a 2008. évi költségvetését, a hétéves finanszírozási prognózissal és a hétéves fejlesztési tervvel együtt. Ebben a fejlesztési tervben, ahogy mondtam, a mostani fejlesztések 99 százaléka szerepel. Ugyanakkor a költségvetés azt állítja, hogy mindezekkel együtt 2011-ig a kumulált hiány 46 milliárd forint. Az előterjesztés 180 milliárd forintról szól. Ez a százharminc-valahány milliárd forint megnövekedett hiány honnan származik, ebben a fél évben mi történt? Ez lenne az első kérdésem.

Második kérdésem, hogy a fővárosnak van egy vagyonrendelete, amelyet a legutóbbi közgyűlésünkön módosítottunk éppen, ennek egy közös momentuma hosszú évek, évtizedek óta van, nevezetesen, hogy vagyonértékelés nélkül nem ad el vagyont a főváros. Ennek az előterjesztésnek az 1. pontja arról szól, hogy értékesíteni akarjuk-e a Főgáz-részvényeket, tehát egy értékesítési döntésről van szó. Kérdezem, hogy ebben az esetben miért nem történik vagyonértékelés, erre az egy esetre miért kívánjuk módosítani a vagyonrendeletet.

Harmadik kérdésem pedig - és ez kifejezetten főpolgármester úrhoz szól -, minthogy az előterjesztés nem is utal arra, hogy mekkora bevétellel számol a főváros, főpolgármester úr azonban több nyilatkozatában is arra utal, hogy a 60 milliárd forintnak a többszörösére számít, megosztaná-e legalább itt velünk, hogy valójában nagyságrendileg mekkora bevételre számít a Főgáz-részvények értékesítéséből.

Köszönöm szépen.
ELNÖK:
Katona Kálmán képviselő úrnak adom meg a szót, szintén kérdésre.
KATONA KÁLMÁN (MDF):
Tisztelt Közgyűlés! Van, amit elkérdezett Gábor előlem. Ami megmaradt nekem, az a következő. Az van ideírva, hogy 180 milliárd forint, „ez az összeg pénzben, bankszámlán, állampapírban nem áll rendelkezésre”. Ez egy elég érdekes meghatározás, ugyanis az az én kérdésem, hogy mennyi áll. Ugye, azt kellene odaírni, hogy nekem van 40 milliárdom, ehhez még kellene 120. De azért ilyet leírni egy határozatban, az első oldalon… - hülyének nézik a Közgyűlést?! Írják le, mondja meg valaki, hogy mennyi pénzünk van, és mennyire van szükség.

A másik kérdés, hogy a határozatnak része-e a melléklet. Mert ugyan van egy 1. számú melléklet, számok nélkül… - főpolgármester-helyettes úr bólogat, mint ha része lenne, de hát nyilván tudja, hogy a melléklet nem része a határozatnak. Ha tehát meg akarjuk mondani, hogy mire akarjuk ezt a pénzt költeni, és meg akarjuk címkézni, akkor erről határozatot kell hozni. Az 1., 2., 3., 4., 5. melléklet nem része a határozatnak, tehát ezért kérdezem azt, hogy most válaszoljon, vagy kérdezze meg a főjegyző urat, hogy a melléklet része-e a határozatnak.

Az első kérdésem tehát az, hogy akkor pedig mennyi pénzünk van. Köszönöm szépen.
ELNÖK:
Az előterjesztőknek adom meg a szót válaszadásra a kérdések kapcsán.
ELŐADÓ (Ikvai-Szabó Imre): 
Tisztelt Fővárosi Közgyűlés! Kedves Képviselőtársaim! Megosztottuk magunk közt a feladatokat, így tehát én döntően a pénzügyi-költségvetési természetű kérdésekre próbálok koncentrálni, az elhangzás sorrendjében.
Papcsák képviselőtársam kérdései jók, megpróbálok rá jó választ adni, és akkor, tanár úr, kérem, hátha átmegyünk a vizsgán. De persze én nem gondolnám azt, hogy végig kellene beszélnünk azt a kérdést, hogy ’98-2002 között mi is történt a nemzeti privatizációs stratégiával - majd ezt megbeszéljük a büfében.

Egy kétségtelen tény van: a városvezetés nem hivatkozásokat keres, hogy miért privatizáljon, vagy miért nem, hanem bemutat egy helyzetet. Nem azt mondja, hogy ezt kell csinálni, így és így, voluntarista módon, hanem végignéztük - ettől vaskos ez az előterjesztés - az összes forgatókönyvet. Önök elé hoztuk. Önök erről dönteni tudnak. Én elmondtam az elején a kiegészítésemben, hogy Hagyó Miklóssal, akivel felelősen jegyezzük ezt az előterjesztést, mely forgatókönyvet támogatjuk. Természetesen a vita után önök sorban-rendben dönthetnek az elfogadott szcenáriókról. Kétségtelen, hogy pénzügyileg énszerintem járhatatlan a teljes körű projektfinanszírozás hitelből, hitelforrásból vagy azzal egyenértékű forrásból való előteremtése. Más nagyvárosok estek a kötvénykibocsátás csapdájába; hadd ne soroljak itt neveket, mert még a nevek felsorolása is rontja a pozíciójukat. Nem irigylem őket.
Viszont jónak tartom azt a közgyűlési döntést, immáron harmadik éve szigorúan betartjuk, hogy nem veszünk fel új hiteleket. Az EIB I-II., a világbanki hitelen, a szindikált hitelen és az úgynevezett OTP-hitelen felül nincs a fővárosnak hitele, és a hitelösszetétele rendkívül kedvező. Természetesen mind, kivétel nélkül fejlesztési természetű, és döntő részük államilag garantált, egy olyan kiváló összetétel, amely, el kell ismerni, nem a jelenlegi, hanem a korábbi, hitelt felvevő menedzsment érdeme. Ennélfogva osztom képviselőtársam figyelmét, hogy a ratingre rátekint. Az egyik hitelminősítő cég járt nálunk, ő a tegnapi napon, ha jól emlékszem, kibocsátotta a levelét; a másikat várjuk még, a közeli napokban érkezni fog. Ugyanúgy tájékoztatni fogom önöket az eredményről; rendszerint a költségvetési koncepció vitájában szoktuk tudni ezeket december környékén. Nos, itt megtörtént a nemzeti minősítéssel azonos szintre hozatal, de annál rosszabbra nem. Nota bene, a ratingcég a minősítésében, a levelében fűzött kommentárban - amelyet ki fogok osztani majd önöknek, ha már hivatalos formában is megkapom - kifejezetten elismerően szól a fővárosi gazdálkodásról.

Így ez az A2 mínusz nem is annyira fáj, mintha ez még rosszabb volna. Hála istennek, nem lett rosszabb. Az, hogy a szint az állami besoroláshoz kapcsolódik, egyértelműen azt mutatja, hogy a főváros nem gazdálkodik rosszabbul.
Semmilyen szinten nem látom biztosíthatónak az ön által nevesített iparűzési adóból, vagy más helyi adókból a fejlesztési forrásokat. Az iparűzési adó, helyesebben az összes saját bevétel és az összes folyó kiadás különbségeként előállított, megképzett, korrigált működési eredménye a városnak az a forrás, amivel az eddigi hiteleit zavartalanul finanszírozni tudja. Ettől nem rontja a ratingcég jobban a főváros besorolását. A város a saját működését megtermeli, és efelett egy pozitív eredménye van. Kérem, nézzenek körül, hogy hány önkormányzat mondhatja el ezt magáról. Budapestnek ezért stabilabb a helyzete, mint másnak. De mérsékelt politizálással nem teszünk és nem tettünk olyan lépéseket, hogy ezt a mértéket növelnénk, de már nem célszerű és nem kívánatos, főleg ebben a gazdasági helyzetben, ebben a hitelválságban hitelek felé kacsingatni, hacsak az nem pont egy majdani bevételvárományra is tekintettel áthidaló hitel.
Azért mutatjuk be, képviselőtársam, 2015-ig az igényeket, mert a hétéves finanszírozási prognózis és a hétéves fejlesztési terv addig tart. Nota bene a 2007-2013-as európai uniós finanszírozási ciklusban az elszámolások valószínűleg átterhelődnek, nem lesz egyenletes a terhelése. A gördülőtervezés logikája szerint mindig hét évre mutatjuk be önöknek ezeket a programokat, és a programokhoz kapcsolt saját részeket, az átvett pénzt ugyancsak.
Nincs stratégiai tanulmány, de hát képviselőtársaim, most akarjuk ezt „megrendelni”. A Fővárosi Közgyűlés ma egy elvi döntést hoz, s pont a kérdés súlyára tekintettel az elvi döntés után a tanácsadó feladata szokás szerint – képviselőtársam, önnek ezt tudnia kell -, hogy a főváros vagyonát, vagy a Hivatal, vagy a Vagyonkezelő kezeli. Az ő megrendelésükkel készülnek el ezek a munkák, s jönnek be rendszerint bizottsági kompetenciába, vagy ha értékhatár feletti ügyről van szó, közgyűlési kompetenciába. Ez az ügy – kérem, értsünk egyet egymással – nem egy szokásos eljárás, amihez legalábbis az energetikai szektorban járatos tanácsadói szaktudás szükségeltetik. Kérem szépen elmélyedni az előterjesztésben, amely erre részletes választ ad.
Bagdy képviselőtársam hétéves fejlesztési tervvel kapcsolatos kérdésére: a hétéves fejlesztési tervben tavaly is és az idén is bemutattuk a teljes tervezési időszakra akkor 2014-ig, idén be fogjuk mutatni 2015-ig a teljes finanszírozási problematikát és ezen belül külön a fejlesztési programot. Ha emlékszik frakcióvezető úr, a tavalyi esztendőben a koncepció benyújtása és a költségvetés között közel 40 milliárd forintnyi hiányt kellett felszámolnunk. Nem kis feladat volt, meg is kellett köszönnöm mindenkinek, aki ebben részt vett. Ennek egyik lehetősége az ELMŰ-részvények értékesítésének 2008-ra való átcsúszása volt, a pénzmaradvány beszámíthatósága, valamint az akkor még tartalékolási politikára beálló cégek, hiszen az olasz pernek nem volt vége, és bespájzolt, be nem fizetett IPA-jából egy IPA-bevételi többlet segítségével tudtuk konszolidálni és egyensúlyossá tenni a 2008. évi költségvetést. Az államháztartási törvény ezt a kötelezést írja elő. Az egy fővárosi önkormányzati bónusz, hogy mi a modellt és a fejlesztési tervet hét évre tekintjük előre, s abban mindig bent tartjuk a hiányszámot.
Mi történt? Az történt, képviselőtársam, hogy a Fővárosi Közgyűlés kötelezettségeket vállalt programokban, amiket önöknek bemutattunk. Nagyon sajnálom, hogy ön ezt most kapta meg, mi már korábban elküldtük. A hétévesben, illetve a költségvetési koncepcióban két hét múlva meg fogják kapni a végleges és letisztázott változatot. Az történt, hogy a Fővárosi Önkormányzat Közgyűlése számos európai uniós programban kötelezettséget vállalt, elkötelezte magát, így például az MDF-frakció által benyújtott módosító indítvány, vagy kicsit precízebben az előterjesztői kiegészítéshez csatolt melléklet szerint. Ez történt, kedves képviselőtársam, aminek a megoldásához ülünk most itt és keressük a receptet a kúrához.
A vagyonértékelésnél ugyanezt a választ adom, de szerintem Hagyó úr erre kitér.
Katona Kálmán képviselőtársam, bizottsági elnök úr két precízet kérdezett. Megpróbálom fordított sorrendben megadni a választ. Nem azt vetettem fel, elnök úr, hogy nekem problémám lenne ezzel a dologgal, csak azt ajánlottam – és itt nem jogi kérdésről van szó, hogy mi minek a része -, ahelyett, hogy önök a módosító indítványuk c) pontjában ha úgy tetszik, tetszőlegesen felsorolnának programot, szívből ajánlom az előterjesztői kiegészítés 1. számú mellékletében foglaltak szerinti hivatkozást megadni, mert ez teljesebb, és már van hozzá egy költségvetési kontroll is, hiszen maga a Költségvetési Ügyosztály készítette elő. Ez pedig ha úgy tetszik, egy lista abból, egy szemezgetés. Például kifelejtették belőle a metrót.
A mennyi áll rendelkezésre kérdésre kétféle válasz adható. Egy cash-flow természetű, mennyi áll éppen aktuálisan – mondjuk így, hogy – a számlán, illetve értékpapírokban rendelkezésre. Közelítően pontos számokat tudok mondani, mert nincsenek előttem a cash-flow táblák. 21,5 milliárd forint volt szeptemberben a Fővárosi Önkormányzat költségvetési számláján, értékpapírokban pedig 32,2, tehát 53,6 milliárd forintos eszközállományunk van. Ez meglehetősen jónak mondható. Két éve folytatunk részletes cash-flow figyelést, erről havonta beszámolunk és készítünk jelentést. Ezt bemutatjuk a Pénzügyi és Közbeszerzési Bizottság elnökének és tagjainak. Ezzel biztosítani tudjuk a fővárosi feladatok folyamatos finanszírozását, de nem tudjuk biztosítani, képviselő úr, a 100 milliárdos volumenű feladatok önrészét.
Egy másik aspektusban pedig a válasz a kérdésre, hogy mennyi pénzünk van: pont annyi pénzünk van, amit hiány nélkül a hétéves fejlesztési tervben meg tudunk valósítani évente, nagyjából - nem tévedve sokat és fejből idézve a számokat – a mintegy 516 milliárdos eredeti költségvetésen belül 230-240 milliárd forintnyi éves szintű beruházást, felhalmozást valósít meg a Fővárosi Önkormányzat. Ez egy trend. Ezt látjuk teljesíthetőnek a következő évekre, de ennél többet nem. Amiről most szó van – lásd a Bagdy úrnak adott válaszom –, az az efeletti lehetőségek megszerzése, megragadása és tervbevételi lehetősége, mert forrás biztosítása nélkül én önöknek felelősen nem tudom előkészíteni másképp a költségvetést.
A további részekre az illetékessége szerint Hagyó úr fog válaszolni.
ELŐADÓ (Hagyó Miklós): 
Tisztelt Főpolgármester Úr! Tisztelt Közgyűlés! Az előterjesztésből egyértelműen kiderül – mármint az árral kapcsolatos kérdés –, hogy nyílt közbeszerzési eljárásban a Fővárosi Önkormányzat először egy szakmai tanácsadó céget fog kiválasztani, amelynek többek között az értékesítési stratégiák összevetése mellett a minimálár meghatározása is fontos szerepe lesz. Ez a minimálár vissza fog ide jönni a fővárosba, a Pénzügyi és Közbeszerzési Bizottságnál – úgy tudom, képviselő úr is ennek a tagja – fogják ezt megvitatni, és ennek elfogadása után fog tudni indulni maga az értékesítési folyamat.
Ha jól emlékszem, Bagdy képviselő úr kérdezett rá, hogy a 60 milliárd mennyivel több, és hogy jött ez a 60 milliárd. A 60 milliárd egy nagyon egyszerű számítás alapján történt, hiszen jelen pillanatban körülbelül 3 milliárd forint osztalékbevétele származik a Fővárosi Önkormányzatnak a Főgázból.
A főpolgármester úr ezen a sajtótájékoztatón azt említette, hogy egyszerűen 20 évi osztalékbevétel alatt – ez az az ominózus 60 milliárd – egyszerűen nincs értelme elkótyavetyélni egy ilyen céget. De természetesen abban bízunk - és kérdezték, hogy esetleges vevőkkel tárgyalt-e a Fővárosi Önkormányzat, ez az esetleges értékesítéssel kapcsolatos kérdés is -, hogy jó páran fognak jelentkezni. Azt gondolom, hogy e tekintetben egyrészt az európai piac szűk, ha szakmai szempontokat veszünk figyelembe, de természetesen akár abban is bízhatunk, hogy a világ különböző pontjairól akár pénzügyi befektetők is fognak jelentkezni az értékesítendő csomagunkra. Úgyhogy mi a lehető legmagasabb árat szeretnénk realizálni az értékesítés során, és ez természetesen nem vevőfüggő, az lesz a vevő, aki e tekintetben a legnagyobb vételárat fogja kínálni.
Még egy dolgot hadd mondjak el! Igen, jelen pillanatban a világgazdasági folyamatok egy ilyen értékesítésnek nem kedveznek. De most nem értékesítünk, hanem elindítunk egy értékesítést. Ez az értékesítés, amikor majd a vevők, az esetleges vevőjelöltek konkrét ajánlatot fognak tenni, az valamikor 2009 II. félévének a közepe, vége lesz inkább. Ez azt jelenti, hogy ez körülbelül egy év múlva lesz. Én azért abban bízom, hogy addig ez a gazdasági helyzet a világban nagyrészt stabilizálódni fog. Még egyszer szeretném mondani, hogy nem most értékesítünk, hanem most elindítunk egy folyamatot, több lépcsőben vissza fog jönni ide, a Fővárosi Önkormányzat illetékes bizottsága elé, több lépésben fogunk erről tárgyalni, a minimálárat külön fogjuk meghatározni, és az előterjesztői kiegészítés értelmében a végső döntést itt, a Fővárosi Közgyűlésben, a képviselő úr és valamennyi fővárosi frakció részvételével fogjuk meghozni. Ezzel azt is mondhatnám, hogy számos fék van ebben a folyamatban, tehát számos olyan pont van, ahol akár azt mondhatjuk, hogy köszönjük szépen, nem kívánjuk tovább folytatni ezt a folyamatot. Tehát most elindítunk egy lépéssort, amelynek a vége legkorábban 2009 végére, 2010 elejére fog befejeződni.
Az ellátásbiztonság kapcsán, bár azt gondolom, a képviselő úr pontosan ismeri a jelenlegi törvényi szabályozást, ezért inkább csak – hogy is mondjam? – a vita kedvéért tette fel ezt a kérdést. Én úgy gondolom, hogy a jelenlegi törvényi szabályozókat figyelembe véve pontos választ adtam, de engedje meg, hogy megkérjem Gonczlik Tamás urat, a város főenergetikusát, hogy e tekintetben egészítse ki a választ, ha elfogadja ezt a képviselő úr. Köszönöm. (Dr. Papcsák Ferenc: És az árra nézve!) …Illetve értelemszerűen nemcsak az ellátásbiztonság, hanem az ár tekintetében is. Parancsoljon, főenergetikus úr!
GONCZLIK TAMÁS, a Környezetvédelmi Ügyosztály vezetője, főenergetikus: 
Köszönöm. Van olyan nyugat-európai ország, amelyben a nagy gázszolgáltatók állami tulajdonban vannak, ez így igaz, de vannak olyan nyugat-európai országok, amelyekben magántulajdonban vannak ezek a nagy gázszolgáltatók. Például Franciaországban, Olaszországban állami tulajdonban, Németországban zömmel magántulajdonban vannak, nem mondható el az, hogy ettől függően az egyik, vagy a másik országban a gáz akár olcsóbb lenne a lakossági fogyasztók számára, akár az ellátásbiztonság magasabb színvonalú lenne.
A városok tekintetében is hasonló a helyzet: vannak olyan városok Nyugat-Európában, ahol a gázszolgáltatók 100 százalék önkormányzati tulajdonban vannak, ilyen város például Bécs és Göteborg. Van olyan város, ahol például felesben tulajdonolják az önkormányzatok, illetve magánbefektetők, ilyen város például München, Eisenstadt, Strasbourg, Bordeaux, és vannak olyan városok, ahol nulla százalék, vagy nem számottevő, 1-2 százalék mértékű az önkormányzati tulajdon, Budapestnél nagyobb, vagy Budapesthez hasonló városok, például Berlin, Stuttgart, London, Róma, Madrid, Antwerpen, Valencia s a többi. Ami biztos, hogy semmiféle olyan összefüggés nincs, hogy ez akár a gázárra, akár az ellátásbiztonságra hatással lenne.
A szakmai befektető nem jelent önmagában ellátásbiztonságot – ez igaz. Ennek az ellenkezője is igaz, hogyha egy gázszolgáltatót szakmai befektető üzemeltet, akkor ez nem jelenti az ellátásbiztonság romlását sem. Az ellátásbiztonságot elsősorban a Magyar Energia Hivatal előírásai határozzák meg, hogy milyen paramétereket kell teljesíteni egy hálózatüzemeltetőnek, üzemzavarokra, hibaelhárítási időkre s a többi, különböző paraméterek vannak, és hogyha ezt nem teljesíti az adott gázszolgáltató – és ugyanez igaz a többi vezetékes szolgáltató esetében is –, akkor az Energia Hivatal büntethet, és ha ez sem vezet eredményre, akkor elveszi a működési engedélyt, és odaadja valaki másnak. Tehát elmondható, hogy a lakosság érdeke szempontjából nincs kialakult EU-s gyakorlat arra, hogy egy adott nagyvárosban kinek a tulajdonában legyen a gázszolgáltató.

Néhány szót akkor a gázárról. A gázár a következő módon képződik: megvesszük a gázt, mert zömmel nem mi termeljük, tehát van egy úgynevezett határköltség, a határon megvesszük a gázt, azt a különböző kereskedők megveszik. Erre a gázárra rárakódik, a rendszerhasználati díj, amely alapvetően három részből tevődik össze: szállítási költség, tárolási költség, illetve elosztási költség. Ezek a költségek, amelyeket természetesen a kereskedő számláz a fogyasztók felé, mert nem két gázszámlát kapunk, egyet a rendszerüzemeltetőtől, egyet pedig a gázkereskedőtől, de ez minden gázkereskedő esetén ugyanaz. Erre tevődik rá az az árrés, amit a kereskedő rátesz, egyrészt hogy a saját működési költségeit finanszírozza, másrészt pedig hogy a tulajdonosa által elvárt hasznot biztosítsa. Ezt az árrést viszont lakossági és lakosságihoz hasonló kisfogyasztók esetében, amit a törvény egyetemes szolgáltatásnak nevez, az Energia Hivatal szigorúan szabályozza, módosításra vonatkozó javaslatot csak negyedévente lehet tenni, ennél gyakrabban nem. Erre adódik az áfa, amit szintén törvény határoz meg.
Az előbb elmondott tételek összessége adja azt az úgynevezett egyetemes szolgáltatási árat, amit nekünk a gázért fizetni kell. Ahogy az elmondottakból kitűnik, semmi köze hozzá, hogy ki tulajdonolja, akár a hálózatüzemeltetőt, akár a gázkereskedőt. Köszönöm szépen.
ELNÖK:
Akkor a kérdések köre lezárult, a kérdésekre az előterjesztők, illetve a szakértő megadta a választ. Így most elsőként Tarlós frakcióvezető úr vezérszónoki hozzászólása következik ötperces időkeretben. Öné a szó.
TARLÓS ISTVÁN (Fidesz): 
Köszönöm szépen, főpolgármester-helyettes úr. Mindenekelőtt van egy olyan tiszteletteljes kérésem, hogy mivel túl sokat nem beszélgettünk egymással erről a kérdésről, és nem pattogatott kukoricáról, vagy vattacukorról van szó, próbáljunk meg emlékeztetni egy közgyűlésre. (Zaj.) Szeretném, ha lenne egy kis csend ebben a teremben, és egy kis figyelem, kivételesen.
ELNÖK:
Kérem, tiszteljük meg egymást azzal, hogy csendben hallgatjuk egymás felszólalását. Öné a szó.
TARLÓS ISTVÁN (Fidesz): 
Mélyen tisztelt Főpolgármester Úr! Tisztelt Közgyűlés! Kiszivárgott a hír, és hadd mondjam el őszintén, valóban mérlegeltük, hogy népszavazást kezdeményezünk a Főgáz-részvények eladásának ügyében, de ettől az alábbi indokok miatt eltekintünk, vagyis nem lesz népszavazási kezdeményezés. Egyrészt a jelenlegi helyzetben, az ország és a város nehéz helyzetében nem kívánjuk a feszültséget fokozni. Továbbá a fejlesztéseknek, amennyiben azok tényleg indokolt, megalapozott és alátámasztott fejlesztések, egyáltalában nem kívánunk az útjába állni. A baj csak az, hogy még mindig nem derült ki, miről van szó.
Értjük, mert ha egy városvezetés valamit keresztül akar vinni, akkor ez érthető: itt egy közel másfél órás agitációt hallgattunk végig. Ezzel alapjában nem is volna semmi baj. Azt már megszoktuk, hogy a közvéleménynek a városvezetés állandóan együttműködésről, újabban összezárásról is beszél, ugyanakkor mindent érdemi egyeztetés nélkül, titokban, a fejünk felett és lényegében a városlakók feje felett intéznek el. A Főgáz-részvények eladásáról a hatalmon lévő városvezetés a csaknem azonos létszámú ellenzékkel egyetlenegy szó egyeztetést nem váltott, semmiben meg nem kérdezték, semmiről nem informálták, szóba sem hozták, egy ilyen kérdésben gyakorlatilag a nullával tekintették egyenlőnek.

Még ez is megszokottnak számíthat. A baj az, hogy ez az előterjesztés még az elemi feltételeit sem teljesíti annak, hogy felelős döntést lehessen hozni.

Különös szótárt használva, a vagyonvesztést korrekciónak nevezik szakértőik útján, olykor önellentmondásba keverednek, amikor a város hitelképességét magyarázzák. Az előterjesztés táblázatában sok mindent jegyeznek szövegesen, ám az eredeti előterjesztésben sem mennyiségek, sem bekerülési költségek, sem a pályázati pénzek, sem az önrészek mértéke nem szerepel sehol. Az eredeti előterjesztés a szó legszorosabb értelmében nem tartalmaz a beruházási soroknál számokat, egyetlenegyet sem.
Most kaptunk erről hirtelen valamennyi információt, helyben osztva, de részben másolt adatokkal a hétéves fejlesztési tervből, részben önrészek hiányát összegezve, és csekély részletezésben idézve. De mondják már meg nekem, hogy a kiegészített előterjesztésben és az önök hosszú szóbeli magyarázataiban hol találhatunk egyetlenegy eligazodási pontot arra, hogy a Főgáz-részvények eladásából származó bevételt - amit a hírek szerint 100 milliárdos nagyságrend körül is saccolnak -, az ebből származó összeget tételesen mire, milyen soron akarják felhasználni! Sem az önök szóbeli kiegészítésében, sem a kiegészített előterjesztésben erről egyetlen árva szó nem esik, és egyetlenegy szám, vagy adat nincs, eddig a pillanatig sem. Sok mindenről beszélnek önök, szakértőkről különösen sokat, de ennek a pénznek a felhasználásáról konkrétan még mindig nem hallottunk egyetlenegy szót sem.
Csak annyit tudunk, hogy önök a 100 milliárdon felül először 40, majd most 80 milliárdos szükséges forrásigényről beszélnek, aminek állítólagos fedezetéül mindenáron el akarják adni a Főgáz-részvényeket. (A gép jelzi az időkeret leteltét.)
Ki a felelős ezért az előkészítésért? Egyébként az egész felsorolt listához a 100 milliárdos bevétel nagyon kevés. Nem tudjuk, mert önök eltitkolják, hogy maga a város egyáltalán finanszírozható-e még. Ez a fő kérdés itt, erre nincs válasz. Azt sem tudjuk, hogy a remélt bevételből végül fordítanak-e majd a 4-es metróra, és mennyit. Mindenesetre az előterjesztés táblázatának szöveges részében szerepel a metró - persze, összeg nélkül. (A gép ismételten jelzi az időkeret leteltét.) Elnézést kérek, másfél óra után, ha már nem volt egyeztetés, engedjék meg, hogy végigmondjam, amit összeszedtem. Köszönöm az engedélyt.
Nem emlékszem rá, hogy valaha is szó lett volna róla, hogy a metróépítés befejezéséhez el kell majd adni a gázműveket. Mellesleg 2007. januártól a közgyűlési tájékoztatón önök által elmondottak folytonos változást mutatnak az Uniótól remélt metrótámogatás mértékét illetően:
2007. október 25-én Hagyó Miklós főpolgármester-helyettes úr: „370 milliárdos uniós pályázatról beszélünk”. Ugyanezen a napon főpolgármester úr - bár én tételezem, hogy itt az egyes és kettes szakasz közötti különbségekről van szó, nem is ez a fő hiba - már azt mondja, egy 260-280 milliárd közötti európai uniós támogatást akarunk elérni.
2007 decemberében Ikvai főpolgármester-helyettes úr: „Van egy jó hírünk: ha azzal a támogatási intenzitással számolunk, ami a bruttó költségvetésnek mintegy 262 milliárdos részét jelenti, akkor a főváros költségvetési pozíciói több mint 100 milliárddal javulhatnak.” 2008. április 24-én szintén Ikvai főpolgármester-helyettes úr: „Várható az első szakaszra 292 milliárdos pályázati csomag benyújtása, amelynek segítségével 224 milliárd forint uniós támogatásra számíthatunk a 4-es metró megépítése során”. Tételezhető, hogy a 292 kijön, ha hozzáadjuk a 36 milliárdos állami és 31 milliárdos fővárosi támogatást, de ha végignézzük a végösszegeket, két azonos számot nem találunk.
Azt viszont tudjuk, önök azért is kénytelenek már a gázműveken túladni, mert súlyos likvid problémájuk van. A még be sem indult és most emlegetett beruházásoktól teljesen függetlenül a privatizációs bevétel realizálása előtt ismereteim szerint várnak hozzávetőleg 50 milliárd forint összértékű számlát, amire a jelek szerint egyszerűen nincs fedezet, azaz kényszerhelyzetben vannak. Vagyis a közvéleménynek és nekünk szánt indokolásuk pontatlan, csúnyább kifejezéssel talán azt is mondhatnánk: kicsit hamis. Önök arra hivatkoznak, hogy a gáz hatósági árszabályozása miatt tulajdonképpen mindegy, hogy a város tulajdonában van-e a gázművek, vagy sem.
Hallottunk itt egy okfejtést Eisenstadttól Antwerpenig, hogy hogy szokták ezeket a dolgokat intézni, de azt hiszem, valamiről megfeledkeznek. Tényleg igazuk van abban, hogy a jelenlegi szabályozás szerint az önkormányzat a fogyasztókat ugyan támogathatja, de saját cégén keresztül sem befolyásolhatja a gáz árát, amit, tudjuk, a Főgáz is vásárol. Ez eddig igaz. Csak arról ne feledkezzenek meg, hogy a szabályozók bármikor megváltozhatnak, ami ebben az országban nem ritkaság! És ha eladják a részvényeket, abban a pillanatban a város már kiszolgáltatottá válhat.
Azt sem ellenőrizték, hogy a Főgáz tulajdonosi szerkezete játszik-e valamilyen szerepet a többi fővárosi energiatermelő és -felhasználó - például Főtáv, ELMŰ, Főkefe, BKV - működése szempontjából. A közszolgáltatást általában a városnak illik biztosítani. Sokáig a Főgáz lesz még nálunk a legnagyobb szolgáltató. Eddig a tapasztalatok szerint általában visszaéltek a monopolhelyzettel, tehát nem tipikus versenyszférával állunk szemben. A monopolhelyzetű cég nyomja az árhatóságot. Ez a tapasztalat, hiszen az információk a monopolhelyzetben lévő cégnél szoktak lenni. Ezeket a tapasztalatokat támasztják alá a nem túl régi múltból a Matáv-ügy tanulságai is. Egyáltalán nem vagyunk privatizációellenesek, de valójában a Főgáz nem versenyhelyzetben lévő cég.

Aztán megemlítem egy mondatban, zárójelben - kicsit félve, mert főpolgármester úr nem sokra tartotta a tételt: kétségtelen, hogy a Főgáz eladásával a város egyszer és mindenkorra elesik az éves osztalékbevételtől is. Szeretném elmondani, hogy egyébként pedig fokozottan értelmetlennek tartjuk a többi közszolgáltató privatizálását, lévén, ott még hatósági árszabályozás sincs, tehát az eladás csak a városvezetés mozgásterét szűkíti be.
Érdemes idézni főpolgármester urat a nemrégmúltból. Tisztelt Főpolgármester Úr, ön úgy fogalmazott: „A főváros elkötelezte magát, hogy az eladósodási folyamatot megállítja, és beruházásait hitelfelvétel helyett inkább eszközeladásokból finanszírozza.” Mi ezt nem tartjuk jó iránynak, hiszen azt jelenti: hitelfelvétel helyett vagyonvesztés. Lesöprik a padlást, és 2013-ra tönkremehet a város.
Hadd idézzek még önöknek a 2008. szeptember 25-én valamennyi fővárosi képviselő által elfogadott energetikai koncepcióból: „3. prioritás: a Fővárosi Önkormányzat, mint a Főgáz Zrt. többségi tulajdonosa, fontosnak tartja, hogy a Főgáz Zrt. a közüzemi szolgáltatói tevékenységét a fogyasztói igényeket kielégítve, magas színvonalon tudja ellátni, és ennek érdekében kiemelt prioritásként kezeli, hogy a Főgáz Zrt. a Fővárosi Önkormányzat közreműködésével tartsa meg jelenlegi piaci pozícióját, kapjon lehetőséget új, környezetbarát termékek bevezetésére, ne legyen eladás.” Kérem szépen, igaz, hogy hozzáteszik később: ha eladják a Főgázt, az energetikai koncepciót módosítani kell… Ne haragudjanak, nekem erről Gerő Ernő szavai jutnak eszembe, miszerint: elvtársak, igazuk van: az én szavam - én veszem vissza.
Hadd idézzek még egy bekezdést az energetikai koncepcióból: „Az új, korszerű energetikai technológiák bevezetése során előnyben részesíti azokat a technológiákat, amelyek a fővárosi tulajdonú energetikai cégek együttműködésében, illetve az azokban rejlő szinergialehetőségek kiaknázásában valósulnak meg.”

Tájékozódás szempontjából azt sem volna baj tudni, hogy a Gazprom milyen szerepet játszhat majd a Főgáz-privatizációban. Azért kérdezem csak, nem minősítve a lehetőséget, mert tudjuk ugye, hogy az E.ON lényegileg azonos a Gazprommal. Nem baj ez, csak jó volna tudni.
Engedje meg, tisztelt főpolgármester úr, hogy felhívjam a figyelmét külön, hogy ön a legutóbbi, az ügyben tett nyilatkozata során elkövetett egy komoly hibát, ma megismételte egyébként, mikor bejelentette, hogy még a részvényeladásból származó bevétel realizálása előtt 30 milliárd forint áthidaló hitelt szándékozik felvenni. Vélhetően az MKB-tól, bár most a lényeg szempontjából teljesen mindegy - ha téves, akkor nem lényeges a pont. De ezzel a nyilatkozatával nyíltan elismerte eladási kényszerét és egyben kiszolgáltatottságát, a kényszerhelyzetet, ami a potenciális vevőt nyilvánvalóan behozhatatlanul előnyös alkupozícióba hozza. Vagy gondoljuk azt - én nem gondolnám -, remélem, nem arról van szó, hogy tudta, mit beszél, de van sejtése róla, hogy ki lesz a Főgáz új tulajdonosa.
Tisztelt Közgyűlés! Itt most nem érdemes próbálkozni sem elhallgatással, sem a szokásos halandzsázó, mellébeszélő, félrevezető, a lényeget komikusan megkerülő fogalmazástechnikai bűvészmutatványokkal. Komoly dologról van szó, tények kellenek, számok! Számok! Az ellenzéki frakciószövetség érdekelt abban, hogy Budapest ne essen el értelmes és megvalósítható fejlesztések forrásainak elérhetőségétől. Amennyiben ezt alátámasztó olyan előterjesztés kerül az asztalra, amely ráadásul még a város működőképességét sem veszélyezteti, úgy főpolgármester úr elsősorban és az egész Közgyűlés egyértelműen számíthat a támogatásunkra. Ez az érem egyik oldala.

Az előttünk fekvő előterjesztés és a hallottak, azok stílusa és tartalma, valamint az eladás és főként, újra hangsúlyozom, a pénzfelhasználás, a bevételből származó pénz felhasználásának a körülményei botrányosan homályosak még mindig. Megalapozott fejlesztéseket szívesen támogatunk, azonban sem nekünk, sem a budapestieknek, sem önöknek nem lehet érdeke, hogy 2010-től, vagy ’13-tól a város esetleg finanszírozhatatlanná váljék. Ebből a közös érdekből tisztelettel várjuk és kérjük a döntéshozáshoz elengedhetetlen írásos kiegészítéseiket. Felteszem, önök sem, főpolgármester úrról különösen nem gondolnám, hogy biankó felhatalmazásokat, aláírt üres csekkeket kívánnának kérni.
Összefoglalva a lényeget, szeretnénk azért tudni, hogy ki, vagy kik a felelősek azért, hogy idejutottunk és ilyen előterjesztéseket kapunk, amelyekben még mindig nincs egy szó sem a 100 milliárd konkrét és tételes felhasználásáról. A megalapozott, előkészített beruházásokat, igen erősen hangsúlyozom, hogy támogatni kívánjuk. Azonban itt nem annyira a fejlesztésekről, hanem az érzékelhető kényszerhelyzet miatt, amiről nem tudom, miért nem akarnak beszélni, a város finanszírozhatóságáról van szó.
Ezt szerettem volna az önök tudomására hozni. Sajnálom, hogy nem tudtunk szót váltani, nem a mi hibánk. Nem lett volna szükség arra, hogy mindezt itt mondjam el.

Köszönöm megtisztelő figyelmüket és köszönöm a türelmüket is. (Taps a Fidesz és a KDNP soraiban.)
ELNÖK:
Bagdy Gábor frakcióvezető úrnak adom meg a szót.
DR. BAGDY GÁBOR (KDNP): 
Tisztelt Főpolgármester Úr! Örülök, hogy a vita során most már itt van körünkben, és talán reagálni is tud az elhangzottakra. Először is szeretném bejelenteni, hogy a KDNP-frakció megbízásából vezérszónokként kívánok hozzászólni a kérdéshez.
Mondandóm első része arról szól, hogy ez az előterjesztés érdemben, lényegileg nem foglalkozik azzal, amiről szólnia kellene, nevezetesen a Főgáz-részvények értékesítésével. Annyit tudunk csak meg lakonikus rövidséggel, hogy 2009-11 között az európai uniós társfinanszírozással megvalósítani kívánt projektek önrészszükséglete 180 milliárd forint, és ez az összeg nem áll rendelkezésre.
Nem tudjuk meg azonban azt sem, hogy milyen ütemezésben, mennyi önrész hozzáadásával kívánja a főváros ezeket megvalósítani. Az eredetileg kiosztott előterjesztés mélyen hallgat arról, hogy jelenleg ebből az önrészből mennyi van betervezve a jelenlegi hétéves finanszírozási prognózisba, mennyi szerepel a hétéves fejlesztési tervben, és így valójában nem világos az sem, hogy mekkora összeg mutatkozik a főváros költségvetésében, amit pótolni kellene. Ráadásul az előterjesztés még csak nem is utal a várható bevételekre.
Kellemes meglepetésként - természetesen most is éri az ellenzéki frakciókat meglepetés - egy ilyen fajsúlyú kérdésben is helyszíni kiosztásként kaptuk meg azokat a mellékleteket, vagy azoknak egy részét, amit eredetileg meg kellett volna kapnunk, nevezetesen egy felsorolást, hogy mit kíván a főváros finanszírozni ebből a pénzből. Röviden átfutottam ezt, kérdésem is erre irányult. Rettenetesen sajnálom, hogy kérdésemre érdemi választ nem kaptam.
Vegyük elő ugyanis a számokat; Tarlós frakcióvezető úr azt mondta, beszéljünk számokról, én szívesen beszélnék számokról, örülnék, ha számokban kapnék választ. Ez az előterjesztés-melléklet, amelyet megkaptunk, ugyanis azt mondja, hogy azok az európai uniós finanszírozású projektek, amelyekről szó van, összesen 174,5 milliárd forint önrészt követelnek 2011-ig, és ebből 172,5 milliárd forint benne van a hétéves fejlesztési tervben. Én azt kérdeztem, hogyha ez így van, mi történt tavasz óta. Tavasszal fogadta el a főváros a 2008. évi költségvetését, ahol ebből a 174 milliárdból 172 milliárd szerepel, és mindennek tükrében a főváros vezetése azt állította, hogy 2011-ig 46 milliárd forintos hiány lesz. Most hallunk 180-at - fél éve 46 volt. Erre tettem fel a kérdést, erre a 133 milliárd forintra. Ikvai főpolgármester-helyettes úr azt mondta, hogy ez azok miatt az új projektek miatt van, amelyek azóta kerültek befogadásra; az előterjesztés szerint ez 2, azaz kettő darab milliárd forint. Tehát a 133-ból 2-t meg is magyaráztunk - mondják már meg, hogy a maradék 131 hogyan keveredett elő! És ha erre magyarázat van, mondják már meg, hogy ezt miért nem lehet kiosztani a képviselőknek!
Tehát egy szó, mint száz, egyetlenegy indoklás hangzott el az értékesítés mellett: hogy nincs pénz. Szakmai indoklásról egy szó sem esik. Ez azért is sajátos, mert a főváros már közel tíz éve - vagy talán már több is, mint tíz éve - nem is privatizálta a cégeit, közműcégek privatizációjáról szó sincs, és egyáltalán a privatizáció időszaka, a társadalmi-gazdasági átalakulás szükségletei miatt annak idején ez megtörtént, meg lehetett tenni, ma már ennek létjogosultsága nincs. Különösen nincs ez meg közszolgáltató cégek esetében, olyan közszolgáltató cégek esetében, mint amilyen éppen a fővárosban a Fővárosi Gázművek, Vízművek, Csatornázási Művek. Ezeknek a cégeknek ugyanis a szűken vett profitérdekeltségen túl, nevezetesen, hogy a tulajdonosaiknak minél több osztalékbevételt adjanak, kiemelt célja, hogy a lakosság biztonságos, magas színvonalú, lehető legolcsóbb ellátását biztosítsa. Ez a szempont, úgy gondolom, az értékelésből ki nem hagyható, és sajnálatos módon és teljes mértékben kihagyták. Ezzel frakciónk egyáltalán nem tud egyetérteni, és az ilyen típusú közműszolgáltató cégek eladását ellenzi.

Egy érdekes momentumra szintén fölhívtam a figyelmet, megnyugtató választ erre sem kaptam. A Fővárosi Közgyűlés vagyonrendelete szerint ugyanis vagyont értékesíteni csak vagyonértékelés után lehet.

Ez mindig is így volt a vagyonrendeletben. Most mellesleg egy apró kis mellékmondatban az előterjesztés arról is dönteni kíván, hogy a továbbiakban ez ne így legyen, és a Főgáz-részvényekkel kivételt kíván tenni. Ez pedig a mellékelt vagyonrendelet-módosítás 1. számú melléklete. Nem igazán tudom, hogy miért pont a főváros legnagyobb vagyontárgyánál, tulajdonképpen a ciklus legfontosabb döntésének mérlegelésénél kellene a vagyonértékeléstől eltekinteni. Éppen itt lenne a legnagyobb szükség erre.
Ennek tükrében úgy érzem, hogy ez az előterjesztés mind pénzügyileg, mind szakmailag teljes mértékben előkészítetlen, felelős döntéshozatalra nem alkalmas. Nem szól arról se, hogy a privatizáció nem cél, hanem eszköz. Nem írja le, hogy milyen eszközöket kíván alkalmazni és milyen célokat kíván szolgálni ez a privatizáció. Megint csak egyetlenegy hivatkozás van: a költségvetés hiánya. S amint már megmondtam, fogalmam sincs, hogy ez a 130 milliárd forintos hiánynövekedés tavasz óta honnan került elő.
Összességében tehát a KDNP frakciója ezt az előterjesztést ellenzi, és minden lehetséges eszközzel fel kíván lépni ellene. Őszintén szólva, kíváncsian várom az itt ülő kedves frakciók szavazását, hiszen nagyon furcsa híreket hallottunk az utóbbi napokban. Ha belegondolunk, az SZDSZ-frakció talán egyszerűbb helyzetben van, hiszen hagyományosan, tradicionálisan a korlátoktól mentes piacgazdaság érvényesülésének hívei, zászlóvivői, ezt képviselték a legkülönbözőbb szinteken. Azt gondolom, hogy ez egy lehetséges gondolat, de az időzítés tán éppen a mostani pillanatokban a legalkalmatlanabb. Soros György – aki talán ismert a jelenlévők között, aki a liberális piacgazdaság markáns híve – épp a napokban nyilatkozott úgy, hogy a mostani válság abból a tévedésből adódik, hogy a piac képes szabályozni önmagát. Azt gondolom, ha Soros revideálta az álláspontját, itt lenne az ideje, hogy ezt őt követve mások is megtegyék.
Az MSZP-frakcióval kapcsolatban őszintén szólva teljes zavarban vagyok, nem tudom, hogy ők hogy döntöttek és mit csináltak. Én csak elolvastam az utóbbi napok sajtónyilatkozatait, és kíváncsi vagyok, hogy a három-négy álláspont közül végül is melyik lesz a meghatározó. Nagy érdeklődéssel olvastam az MSZP alapprogram-javaslatát – ami a napokban jelent meg –, ebből csak egy mondatot idéznék. Nem tudom, hogy kell értelmezni, az elvtársak majd biztosan segítenek megmagyarázni. „A tőke kizsákmányoló ösztönét kordában kell tartani.” Nem tudom, hogy ez mit jelent, de úgy érzem, hogy nem egy privatizációt támogató mondat.
A második momentum: olvastam Szanyi Tibor képviselő úr nyilatkozatát, aki – ha jól tudom – korábban a Gazdasági Minisztérium államtitkára volt, most pedig valamelyik munkacsoport vezetője. Ő azt mondta – ha jól írják az újságok –, hogy felhívom a fővárosi távhőlánc valamennyi szereplőjét, a Főgázt, a Budapesti Erőmű Zrt.-t és a Főtávot, hogy mozgósítsák tartalékaikat és haladéktalanul találják meg a módját annak, hogy ki-ki néhány százalékot engedjen szolgáltatása árából. Az emberekből élő cégek a homályos szerződéseik és magyarázataik mögé bújnak. Ez nem megengedhető. Érdekes, hogy mind a három cég, amelyet felsorolt, a Fővárosi Önkormányzat valamilyen mértékű tulajdonában van. A három közül egy százszázalékos tulajdonú, a másodikban – éppen a Főgázban – többségi tulajdona van, de még a harmadikban is kisebbségi tulajdona van a fővárosnak. Ezt a felszólítást és nem tudom máshogy értelmezni, mint a tulajdonos felszólítását, hogy hasson oda, hogy a gazdasági társaságok csökkentsék az árakat. Ezt megint csak nem tudom a privatizáció mellett állásfoglalásnak értékelni.
Ugyanakkor azt olvastam – megint csak újságban, ezért kérem Steiner frakcióvezető urat, hogy igazítson ki, ha rosszul írták az újságok –, hogy az MSZP fővárosi elnökségének határozata alapján az MSZP-frakció kötelező támogató igen szavazatot fog adni ehhez az előterjesztéshez. Őszintén szólva ez a három megnyilatkozás számomra teljesen ellentmondásos, és kíváncsian várom, hogy végül is melyik az, amelyik az MSZP igazi álláspontját képviseli. Érdeklődéssel várom a fejleményeket, köszönöm a figyelmüket.
ELNÖK:
Hock Zoltán frakcióvezető úrnak adom meg a szót.
HOCK ZOLTÁN (MDF):
Köszönöm a szót, főpolgármester-helyettes úr. Igen tisztelt Fővárosi Közgyűlés! Egy meglehetősen sajátságos előterjesztést tárgyal a Fővárosi Közgyűlés, tekintettel arra, hogy az almát kell a körtével összehasonlítanunk és el kell döntenünk, hogy melyik szebb, miközben két másik gyümölcsről van szó. Tekintettel arra, hogy egyik oldalról primer módon meg kellene ítélni azt a körülményt, hogy a város a portfóliójának, egy nagyon jelentős ékkövének a privatizációjával milyen viszonyt alakít ki, a másik oldalról a városnak döntenie kell arról, hogy a 2007 májusában egyébként eltervezett és a Közgyűlés által konszenzussal megszavazott fontos, lényeges, a város életét alapvetően releváns módon befolyásoló beruházásoknak mi legyen a sorsa. Gondolok itt a Margit híd elodázhatatlan felújítására, gondolok a csepeli polgárok által régóta szorgalmazott gerincút megépítésére, gondolok a rákoskeresztúri több tízezer budapesti polgárnak a közösségi közlekedés fejlesztéséhez fűződő teljesen jogos igényére, gondolhatnánk a budapestiek százezreinek azon jogos igényére, hogy a Városligetben a műjégpálya és az azt övező környezet megújuljon. S a sort még nagyon hosszasan lehetne sorolni.
Budapesti polgárként és képviselőként azt gondolom, hogy az első feltett kérdésre nagyon evidensnek tűnik az, hogy nemmel válaszol az ember, hiszen persze őrizzük a családi ezüstöt, örüljünk a vagyonnak, sőt azt lehetőség szerint gyarapítsuk, hogy a gyerekeink és az unokáink még nagyobb kincsesláda tetején tudjanak ülni. Ugyanakkor azt is látjuk, hogy ezen beruházások elmaradása alapvetően érdemben rontja és rontaná a budapestiek életlehetőségét, életminőségét.
És van ennek az előterjesztésnek egy másik megközelítése is – és ezt kifejezetten főpolgármester úrnak címezném –, nevezetesen, hogy ezt mi a magunk részéről egy második őszödi beszédnek tartjuk. Ugyan nem lett elmondva, mégis ezt jelenti. Tekintettel arra, hogy Podmaniczky-terv, apokaliptikus hétéves fejlesztési tervek lettek megfogalmazva, hatalmas víziók lettek felvázolva Budapest kék egére, hogy mi minden fog itt történni ebben a ciklusban, sőt az előző ciklusokban és a következő ciklusokban is. Három hónappal, fél évvel ezelőtt egyetlenegy szó nem esett arról, hogy itt komoly finanszírozási, likviditási problémák vannak, egyetlenegy szó nem esett arról, főpolgármester úr nem hozta a Közgyűlést abba az informális helyzetbe, hogy tisztelt képviselők, az álmokkal, a víziókkal, a felvázolt jövőképpel komoly problémák vannak, mert az a minimális elvárás, ami megfogalmaztatik vele szemben, nevezetesen, hogy a város tudja az önrészt biztosítani, adott esetben saját erőből, nem áll rendelkezésre.
Nem születtek meg 2007-ben azok a javaslatok, amelyek ezen beruházások önrészéhez szükségesek lettek volna, hiszen miközben a Közgyűlés egyöntetűen támogatta azon főpolgármesteri törekvést és bejelentést, hogy a város eladósítását megállítja, azt tovább nem folytatja, befagyasztja ezen a durván 160 milliárdos nagyságrenden és kísérletet tesz arra, hogy ezt adott esetben hogyan lehet csökkenteni, ezenközben nem jelente, hogy olyan szerkezeti, strukturális átalakításokra is szükség lenne, amely a belső tartalékok feltárásához vezető egyenes út lehetne, amely adott esetben megalapozhatná a város ezen jogos igényeinek a beruházását.
És persze van egy másik oldal is, amely nyilvánvalóan joggal nyomhatja minden fővárosi képviselő vállát. Én ezt hallottam ki Tarlós István frakcióvezető úr hangjából is, amikor azt mondta, hogy elálltak attól a lehetőségtől, kezdeményezéstől, hogy nem kezdenek népszavazást a Főgáz-privatizáció tárgyában.
Hiszen ezt megtehette volna, hiszen ezt a hatályos jogrendünk lehetővé teszi, a budapestiek elmondhatták volna erről a véleményüket – megjegyzem: nincsenek kétségeim afelől, hogy mi lett volna ennek a népszavazásnak a végeredménye, vélhetően ez az előterjesztés elbukott volna. De azt gondolom, hogy valamennyi képviselő, valamennyi frakció azon felelősségtől vezéreltetve alakítja ki, fogja kialakítani az álláspontját, a véleményét erről a kérdésről, hogy mi a legjobb és mi használ a legtöbbet ennek a városnak, az itt élő durván 1 millió 700 ezer embernek.

Azt mondtam, főpolgármester úr, hogy ez az előterjesztés a mi megítélésünk szerint egy őszinte, feltáró, beismerő vallomás. Az előterjesztést akkor lehetne hitelesen tárgyalni, ahogy az elmaradt 2006 őszén a miniszterelnök tekintetében, ha 2008 őszén ön ezen előterjesztés mellé benyújtotta volna a lemondását. Azt gondolom, hogy ezzel egy olyan tiszta helyzetet teremtett volna, amely vélhetően a város képviselőinek egy új perspektívát, egy új lehetőséget nyitott volna, és adott esetben világossá és egyértelművé tette volna azt, hogy ezért a kialakult helyzetért ki viseli azért a politikai felelősséget, amibe ez a város került. Hiszen nem lehet összevetni és összehasonlítani a Főgáz-részvények privatizációját a Margit híd felújításával, a kettőt önmagában egy időben nem lehet kezelni. Hiszen aki azt mondja, hogy elutasítja a Főgáz privatizációját, az azt mondja, hogy nem bánja, ha holnapután összeomlik a Margit híd, az azt mondja, hogy a rákoskeresztúriak ezentúl is két óra alatt fognak beérkezni a városba, és a csepeliek a tíz éve megígért gerincút megépítését a XXII. században talán el fogják érni. Ezért mondom azt, hogy maga ez az előterjesztés tele van ellentmondással, és vélhetően egy komoly gesztus, ne adj’ isten, áldozat lehetett volna az, hogyha mellékelünk egy-két ilyen - nemcsak ismételten a beruházások, a fejlesztések, a homályos, rózsaszín víziók vázolásáról szólt volna a történet, hanem azt is mondtuk volna, vagy azt is mondta volna a főpolgármester úr, hogy, tisztelt Fővárosi Közgyűlés, hibáztam, nem kicsit, nagyot hibáztam ebben a történetben. Azt gondolom, hogy ez a tárgyalás és ennek a napirendi pontnak a megvitatása vélhetően, ha nem is indulatoktól mentesebb, de mindenképpen őszintébb és tisztességesebb lett volna.

Nagyon sokat gondolkodtunk a magunk részéről arról, hogy milyen véleményt alakítsunk ki erről a kérdésről. Ahogy Bagdy Gábor frakcióvezető úr is megemlítette, a magam részéről mint egy konzervatív párt képviselőjeként is azt kell mondanom, hogy nem tartjuk és nem tekintjük Istentől elrugaszkodott bűnnek a magánosítást, a privatizációt, hiszen ez bizonyos tekintetben az életnek a velejáró része. Ha egy privatizációval, egy magánosítással új értéket tudunk létrehozni, ha többletet tudunk ezáltal létrehozni, ha jobbat tudunk tenni a budapestieknek, akkor ezeket a döntéseket, bármennyire is fájdalmas, meg kell hozni, azért, mert a holnapért kell felelősséget vállalnunk. Ugyanakkor azt gondolom, hogy nem járható út az, hogy ilyen megvalósíthatatlan, túlméretezett, túldimenzionált víziók bűvkörében gyakorlatilag olyan helyzetbe hozzuk a várost, amire itt utalás történt, hogy 2010-ben, 2013-ban adott esetben finanszírozhatatlanná válik.
Ezért nyújtottuk be a magunk részéről azt a módosító indítványt, amely szigorú korlátok közé tereli, és szigorú korlátokat állít ezen magánosítás folyamatával kapcsolatban. Ezért tartjuk elengedhetetlenül fontosnak, hogy a Fővárosi Közgyűlés legyen az a színtér és az a döntéshozatali kompetenciával megáldott köztestület, amely ebben a kérdésben döntésre jogosult. Ezért tartjuk fontosnak, hogy a Pénzügyi és Közbeszerzési Bizottságnak ezen lehetőségeit a Közgyűlés nagymértékben magához vonja, mert meggyőződésünk, hogy mindvégig biztosítanunk kell a transzparenciát, az átláthatóságot és azt a fajta információáramlást, amely a budapestieket is folyamatosan tájékoztatja arról, hogy ezen jelentős döntésnek adott esetben milyenek a következményei.
Nem hangzott el, illetve kérdésként felmerült, hogy a metró milyen formában vesz részt ebben a történetben. Őszintén megmondom, nagyon meglepődtem, sőt megriadtam attól, olvasván a hétvégén Steiner frakcióvezető úr MTI-nek adott nyilatkozatát, amelyben a metróberuházásnak mintegy a végszámát már nem 517, hanem 540 milliárdban jelölte meg. Félek, hogy ez is egy olyan folyamatnak a része, amelyről fél évvel ezelőtt hallottunk, hogy adott esetben a 600 milliárdig is eljuthat. A Magyar Demokrata Fórum 2007. november 10-én tett javaslatot arra, és egyedül maradtunk ezzel a javaslatunkkal, hogy állítsuk meg a metrónak a beruházását, függesszük fel 30 napra, tekintsük át ennek a lehetőségeit. Fájdalmunkra akkor a Közgyűlés nagy többséggel elutasította ezt, mindösszességében három támogató szavazat érkezett hozzá, a MDF három képviselőjétől. Ugyanakkor azt látjuk, hogy ennek a metróberuházásnak a belső bizonytalansága a városnak és egyébként a főpolgármester úrnak is a szarkofágjává fog vélhetően válni, mert azt gondolom, hogy erről a beruházásról minden elmondható, csak egy nem: hogy normálisan, menetrendben, okszerűen, célszerűen és szakszerűen történne meg.
Ennek megfelelően a magunk részéről hosszas vívódás után, ezen fenntartásaink hangoztatása mellett, kételyeinknek hangot adva arra a megállapításra jutottunk, hogyha azon szigorú korlátozásokat, a felhasználással, a kötelezettségvállalással kapcsolatos elvárásainkat a Közgyűlés támogatja, akkor bár önmagában nem örülünk ennek az előterjesztésnek, a város szempontjából előremutató és egyetlen lehetőségként az előterjesztést vélhetően támogatni fogjuk, azzal, hogy elvárjuk, hogy a főváros vezetése és kiemelten a főpolgármester a lehető legrövidebb időn belül adjon részletes, szakszerű, objektív tájékoztatást a város pénzügyi helyzetéről, és ennek megfelelően szülessen döntés a privatizációból esetlegesen befolyó bármilyen bevételnek a felhasználásáról. Mert bárki bármit mond itt a metróberuházásról, az európai uniós támogatásokról, azt gondolom, hogy ez a meccs a metró tekintetében még hátravan.
Köszönöm, hogy meghallgattak.
ELNÖK:
Tarlós frakcióvezető úr kért szót ügyrendi kérdésben. Öné a szó.
TARLÓS ISTVÁN (Fidesz): 
Köszönöm, főpolgármester-helyettes úr. Azt remélem, hogy valóban ügyrendiként lesz értékelhető. Hock frakcióvezető úr hozzászólása motivált arra, hogy valamit megkérdezzek, tényleg ügyrendileg. De megragadom a lehetőséget, hogy emlékeztessem Hock frakcióvezető urat - talán azért emlékszik pontatlanul, mert egyikünk sem tartozik már a legfiatalabb korosztályhoz (Hock Zoltán: Hát, sajnos, István!) -, hogy ők a metró leállítására vonatkozó javaslatukat visszavonták emlékezetem szerint, csak annyit hagytak meg belőle, hogy pénzügyi jelentést kérnek – ezt érdemes lenne visszakeresni. Elég határozottan emlékszem, hogy így történt.

De amit kérdeznék, az más. Az derül ki, hogy a felsorolt tételek között vannak megkezdett beruházások is, amelyek pénzhiánnyal küzdenek. Ezekre nyilván kötöttek szerződéseket. Ezekben az esetekben mi volt az önrészek pénzügyi fedezete? Vagy ha nem volt ilyen – a főjegyző úrtól kérdezném leginkább –, ha nem volt ilyen, akkor milyen alapon kötöttek szerződést, és ez mennyiben felel meg az idevonatkozó hatályos jogszabályoknak? Erre szeretném a főjegyző úr válaszát kérni, és lehetőleg nem abban a formában, hogy lehet ezt így is meg úgy is értelmezni, a Közgyűlésre bízom, hogy hogy értelmezik. (Derültség a Fidesz soraiban.)
Köszönöm szépen.
ELNÖK:
Ügyrendileg viszonylag nehéz helyzetbe kerültem, mert ez nem ügyrendi javaslat, ez egy kérdés, amelynek tulajdonképpen a kérdések szakaszában kellett volna elhangoznia. De mivel azt gondolom, a téma fontossága és ennek az ügynek a stratégiai jelentősége valóban nem megkérdőjelezhető, ezért különleges alkalomként megkérem a főjegyző urat, hogy válaszoljon erre a kérdésre. De az a kérésem a Közgyűlés tagjai felé, hogy a továbbiakban kérdéseiket képviselőként közvetlenül azon előterjesztőhöz fordulva, és ne a plenáris keretek között tegyék fel, hiszen ezen ebben a szakaszban a közgyűlési vita már túljutott.
TARLÓS ISTVÁN (Fidesz): 
Elnézést kérek!
ELNÖK:
Köszönöm szépen. A főjegyző úré a szó.
DR. TIBA ZSOLT főjegyző: 
Tisztelt Képviselő Úr! Nekem az a véleményem, hogy fedezet nélkül az önkormányzat nem vállalt kötelezettséget. Ezt azzal szeretném alátámasztani, hogyha jól emlékszem… - most a csepeli dolgokat nem említem, az egy korábbi történet, tehát azon kívül ilyen komolyabb, nagyobb összegű beruházások közül eddig egyedül a Szabadság hídra írt alá az önkormányzat támogatási szerződést. (Tarlós István: A kisebb összegű beruházások közül?!)

A kisebb összegű beruházásoknál minden esetben, vagy hitellel kellett, hogy meg legyen teremtve a fedezet - merthogy az önkormányzat, legalábbis a rend szerint, minden esetben kellett hogy mérlegelje a hétéves fejlesztési tervben való szereplést, aminek az az előfeltétele, hogy valami módon a hitelfelvétel is beleértendő.
Szeretném rögzíteni, hogy nagy uniós beruházásra csak a Szabadság híd esetében van szerződés kötve, kivéve a csepeli szennyvíztisztító projektet. A kisebbek ügyében, ha az a kérdés, miért van hiány a hétévesben… (Az elnöki emelvényen elhangzott közbeszólásra reagálva:) Bocsánat, én is megfogalmazom a véleményemet, de lehet, hogy helyettes úr is megmondja, mi az én véleményem… (Derültség.)
Természetesen ki kell jelentenem: amire nincs szerződés, ott nem tud felmerülni a fedezetnélküliség problémája. Köszönöm. (Tarlós István: Nem erőltetem a dolgot.)
ELNÖK:
Egy mondatot tennék hozzá. Mivel a kérdés sem volt SZMSZ-szerű, engedjék meg, hogy egy mondatot hozzátegyek, szintén nem SZMSZ-szerűen, mint levezető elnök. Számos projekt van folyamatban, természetesen a folyamatban lévő projektek jogszerűsége megvan, ugyanakkor mind számítottunk az uniós forrásokra, amelyek újabb és újabb fejlesztéseket tesznek lehetővé, de természetesen minden uniós fejlesztésnél gondoskodnunk kell az önerőről. Ebben az értelemben nincs ellentmondás a kiosztott anyag és a privatizációs stratégia között.
A következő hozzászólásra Steiner Pál frakcióvezető úrnak adom meg a szót. (Dr. Steiner Pál: Nem Tüttő Kata következik? - Közbeszólások. - Tüttő Kata: Cserélünk!) Személyes kérésre elsőként Tüttő Kata elnök asszonynak adom meg a szót.
TÜTTŐ KATA, a Pénzügyi és Közbeszerzési Bizottság elnöke: 
Köszönöm a szót. Tisztelt Főpolgármester-helyettes Úr! Tisztelt Közgyűlés! Valóban előbb kértem szót, biztosan valami technikai hiba miatt cserélődött föl a sorrend. Számtalan dolog elhangzott ma, viszonylag sokat jegyzeteltem, és szeretnék ezek jó részére reagálni az előterjesztők mellett és helyett is.
Mindenekelőtt, mint a Pénzügyi és Közbeszerzési Bizottság elnöke kértem szót. Szeretném arról tájékoztatni a tisztelt Közgyűlést, hogy a tegnapi nap folyamán jogi és pénzügyi szakértők támogatásával megtárgyalta a bizottság az előterjesztést. A bizottsági ülés keretén belül volt lehetőség részletes pénzügyi vita lefolytatására, ezután a bizottság többsége úgy döntött, hogy támogatja az előterjesztést, Közgyűlés elé terjesztésre alkalmasnak tartja.
Az elhangzottakhoz először azt szeretném hozzátenni, hogy úgy teszünk, mintha most privatizálnánk a Fővárosi Gázműveket, miközben a céget immár tizenkét-tizenhárom évvel ezelőtt privatizálta a Fővárosi Önkormányzat. Azóta egy szakmai befektetővel együtt vezeti a céget. Olyannyira, hogy magának a cégnek az irányítása is szakmailag többségében a külföldi befektetőhöz került. Nem első privatizációról beszélünk tehát immár, hanem egy részvénycsomag értékesítéséről. Arra is szeretnék emlékeztetni, hogy pillanatnyilag mind a hálózatüzemeltető kft., mind pedig a gázkereskedelmi kft. a német befektetők által delegált vezérigazgató-helyettes alá vannak rendelve. Pillanatnyilag a szakmai vezetés egy részét is a befektetők végzik. Én tehát nem privatizációról beszélnék most már - ez az ellenzék számára nyilván jobban hangzik -, hanem egy részvénycsomag értékesítéséről.
Végigmennék mindazokon, amiket jegyzeteltem magamnak:

Egy éve van már szó a Főgáz-részvénycsomag értékesítéséről, és ez alatt az egy év alatt, ha nem kereste meg a városvezetés Tarlós frakcióvezető urat, Tarlós frakcióvezető úrnak is lett volna lehetősége megkeresni a városvezetést egy konzultáció lefolytatására. Mi magunk, mint szocialista frakció, úgy szoktuk, hogy mi kezdeményezzük a főpolgármester-helyetteseknél a konzultációt, mi hívjuk el a főpolgármester-helyetteseket konzultációra, és eljönnek. Ha nem volt ilyen kérés a Fidesz részéről, nyilván nem tudtak elmenni. De abban igaza van Tarlós úrnak, hogy maguk is kezdeményezhették volna, csak arra akartam rávilágítani, hogy lett volna lehetőség a Fidesz részéről is egy konzultáció kezdeményezésére.
Vagyonvesztés, vagy vagyongyarapítás? Szó sincs vagyonvesztésről! Nyilván ez nagyon jól hangzik, csak nem tényszerű. Pillanatnyilag arról beszélünk, arról szól az előterjesztés is, hogy az ellenértékből, a részvények eladásából uniós fejlesztéseket kívánunk megvalósítani, vagyis egy forinthoz szeretnénk 2-3-4 forintot hozzátenni, hozzányerni, és egy forintból szeretnénk 2-3-4-5 forintot csinálni. Ez minden, csak nem vagyonvesztés: inkább vagyongyarapításnak nevezném.
A hitelképességi adatokban semmiféle ellentmondás nincs a főváros hitelképességével kapcsolatban: a Fővárosi Önkormányzat hitelképes. Nem azért nem kíván további hiteleket felvenni, mert nem kapna, hanem azért, mert pillanatnyilag a hitel fedezete a működési eredmény. Ezt a Közgyűlés minden évben megerősíti, hogy a hitel fedezete a működési eredmény. A működési eredmény növelésére van lehetősége a Fővárosi Önkormányzatnak. Akkor van lehetősége, ha a működési kiadásokat csökkenti. Ezen csökkentések - akár az oktatás, akár a városüzemeltetés, akár az egészségügy területén - megtörténhetnek. Sem a kormányzó képviselők, sem pedig az ellenzéki képviselők részéről még soha nem érkezett ilyen irányú módosító indítvány a költségvetés beterjesztésekor, ami a költségek csökkentését indítványozná. Éppen ellenkezőleg: minden évben a működési kiadások további növekedésére érkeznek indítványok, ezáltal a hitelfelvételi kapacitás csökkentésére.
Említették, hogy lenne alternatívája a Főgáz-részvénycsomag értékesítésének, csak nem említettek ilyen alternatívát. Mondják, hogy van, de nem tettek rá javaslatot. Én már a Pénzügyi és Közbeszerzési Bizottságban is kértem, hogy akkor nevezzék meg az alternatívát. Talán mintha egy hitelfelvételt emlegettek volna, de utána saját magukat is megcáfolva mondták, hogy mégsem.
Mire használjuk fel? Azt gondolom, lehet, hogy az előterjesztésnek nem volt tárgya, de ne tegyünk úgy, mintha nem ülnénk itt mindannyian néhány éve ebben a Közgyűlésben, és ne tárgyaltunk volna néhány hétéves fejlesztési tervet, költségvetést, amelynek a melléklete, illetve egyéb előterjesztések pontosan tartalmazták azokat a projekteket, amiknek az önerejére most fedezetet biztosítani szükséges. Ezekben az előterjesztésekben benne volt a konkrét projektberuházási összeg, benne van, ma is előkereshető a költségvetésből a tervezett önerő mértéke, a tervezett hitelfelvétel mértéke, illetve a tervezett támogatás mértéke. Ezek az adatok rendelkezésre állnak, semmilyen titkos, homályos ködbe nem vész.
Finanszírozható-e a város? - ezt kérdezte Tarlós úr. A város finanszírozható. Egy döntés előtt állunk, nem kényszerhelyzetben vagyunk, hogy kívánunk-e az uniós források igénybevételének lehetőségével élni. Ez a döntési helyzet, ami előtt állunk, nem egy kényszerpályán vagyunk. Ez egy lehetőség.
A likviditásra válaszoltam.
Árszabályozás. Szeretném Tarlós úrnak jelezni, hogy igenis verseny van a gázkereskedelemben. Erről szeretném tájékoztatni. Nem monopolhelyzetben van a Fővárosi Gázművek. Egyetlen területen van monopolhelyzet: ez a hálózat a gázelosztásban, de erre törvényi szabályozás van. Hatósági áras ez az elosztás, és egyébként a gázkereskedelemben pedig igenis van verseny, és vannak versenytársai is a Fővárosi Gázműveknek. Hogyha nem hiszi, kérdezze meg a vezérigazgató urat erről, itt van a teremben.
100 milliárd forint: nem tudom, Tarlós úr honnan vette ezt az összeget. Nem beszélünk ma összegről. Ugyan Demszky főpolgármester úr említett egy lehetséges árazást, de hozzátenném, hogy erről az árazásról ma, amikor a MOL és az OTP esetében nem hússzoros, hanem háromszoros érték, fogalmunk sincs. Ha elolvasták az előterjesztést, akkor pontosan tudják, hogy azért nem beszél árról az előterjesztés, az előterjesztő, mert először olyan tanácsadó kiválasztására kerül sor, aki elvégzi a piacelemzést, aki megteszi a vállalat pénzügyi helyzetének a részletes elemzését, és ezután, különböző értékesítési stratégiák mellett határozhat meg egy korrigált, illetve egy minimumárat.
Bármilyen összegről az előtt beszélni megalapozatlan és szakmaiatlan, ezért nem tartalmaz árat az előterjesztés. De szerintem ez érthető, ezt mindannyian elmondták, az előterjesztők is elmondták, de úgy látszik, ezt nem szerették volna meghallani.

Bagdy úr felvetéseire a várható bevételek tekintetében ugyanez a válasz. Arra is szeretném felhívni a figyelmet, hogy az előterjesztésben ahhoz a 180 milliárd forinthoz, ami hiányzik, ide az van írva, hogy ez az összeg „pénzben, bankszámlán, állampapírban nem áll rendelkezésre”. De ha alaposan tanulmányozza a finanszírozási prognózist, azért ott a bevételek között nemcsak a cash az, ami fedezete a beruházásoknak, hanem emellett ingatlanértékesítés, osztalékbevétel, illetve egyéb vagyonértékesítés szerepel a finanszírozási prognózisban, ami egyébként szintén csökkenti a hiányt, egy egészen más számítás eredményeképpen másmilyen összeget kapunk. Ide az van írva, hogy ennyi kvázi likvid cashben nem áll rendelkezésre. Innen is van egy bizonyos eltérés a korábbi megjelölt hiány és a mostani között.
Nem értem azokat a képviselőtársaimat, akik arról beszélnek, hogy itt váratlanul bukkant fel egy olyan helyzet, hogy nincs fedezete az uniós beruházásoknak. Semmilyen váratlan esemény nem történt, a 2008-as költségvetést is úgy fogadtuk el közel egy évvel ezelőtt, hogy tudtuk, hogy nincs fedezete a tervezett beruházásoknak. Ez benne volt az anyagban, ezt mindannyian olvashatták; remélem, el is olvasták. A finanszírozási prognózis ugyanezt tartalmazta és tartalmazza, tehát semmilyen új helyzet nem állt elő. Nem az történt, hogy tegnapelőtt azt állította a városvezetés, hogy volt fedezete az önerőnek, ma meg azt állítja, hogy nincs. Semmilyen új helyzet nincs, csak próbálnak ilyen helyzetet teremteni, mintha ez történt volna.
Azt hiszem, nagyjából igyekeztem a felvetések többségére választ adni. Én azt gondolom, a Fővárosi Gázművek részvénypakettjének az értékesítése ma egy racionális döntés, azzal, hogy ma lehet ebből a pénzből egy forintból hármat csinálni. A megtartás mellett viszonylag kevés érv szól. Mint tudjuk, az ellátásbiztonságot nem fenyegeti, hiszen most is van már egy szakmai befektető a Fővárosi Gázművekben, ez a szakmai befektető várhatóan egyébként marad is a Fővárosi Gázművekben - ez majd eldől. Tehát az ellátásbiztonságot nem érinti; az árra nem vagyunk hatással; gázunk egyébként nincs. Maga az osztalék az, amit érvként többször is hallottunk, hogy az osztalék az, ami miatt érdemes a pakettet megtartani. Ilyen szempontok alapján csak az árazás kérdése, tehát egy esetleges vételár kérdése az, hogy érdemes-e csak az osztalék miatt megtartani, vagy sem. Van olyan vételár, ami mellett érdemes eladni.

Köszönöm szépen.
ELNÖK:
Tisztelt Közgyűlés! Tudom, hogy rendkívül jólelkűen, rugalmasan vezetem a mai ülést, amitől nem áll szándékomban eltérni, de az a kérésem, hogy az ügyrendben jelentkezők lehetőleg ne lépjék túl ezt a határt.

Elsőként Papcsák képviselő úr kért szót ügyrendi kérdésben.
DR. PAPCSÁK FERENC (Fidesz): 
Köszönöm szépen. Mindenképpen reagálni szerettem volna képviselő asszony, elnök asszony felvetéseire (Közbeszólások.) annál is inkább…
ELNÖK:
Ne haragudjon…
DR. PAPCSÁK FERENC (Fidesz): 
Ügyrendben, igen, mert ha korrekt lett volna, akkor elmondta volna, hogy a Pénzügyi és Közbeszerzési Bizottságban nem olyan békés hangulatban zajlott ez, ahogy ő leírta, hanem valóban, az ellenzék fölvetette azokat az aggályokat, amelyeket itt is megfogalmaztunk. Valóban éles vita volt, és nem úgy zajlott, ahogy a képviselő asszony elmondta.

A másik pedig, amit szeretnék elmondani…
ELNÖK:
Képviselő úr, előtte lenne egy javaslatom. Először tegye föl az ügyrendi javaslatát, és utána kiegészítheti még ezzel a…
DR. PAPCSÁK FERENC (Fidesz): 
Nagyon fontosnak tartom, ez egy ügyrendi hozzászólás abból a szempontból, tisztelt főpolgármester-helyettes úr, hogyha korrekt az elnök asszony, akkor elmondja az ellenzék véleményét is, és összegzi a bizottság véleményét, és abban megemlíti azt, hogy az ellenzék hogyan és mit fogalmazott meg. Nagyon fontosnak tartom ezt egyébként a Közgyűlés tudomására hozni, hiszen a főbizottsága ennek a tárgyi napirendnek. Úgyhogy kérem, adjon még egy fél percet, és akkor így korrekt a dolog.

Köszönöm.
ELNÖK:
Öné a szó, bár szerintem Tarlós frakcióvezető úr közel húsz percben fejtette ki a Fidesz álláspontját, tehát azt gondolom, elég sok aspektusából megvilágította…
DR. PAPCSÁK FERENC (Fidesz): 
Egy félmondatot mondhatok a részvényértékesítésről?
ELNÖK:
Öné a szó.
DR. PAPCSÁK FERENC (Fidesz): 
Köszönöm szépen. Elhangzott a főpolgármester úr szájából, hogy az osztalékpolitika miatt, miszerint ha húsz évre vetítjük az osztalékból származó bevételeket, és ha 3 milliárddal számolunk átlagban, akkor az 60-70 milliárd forintot eredményezne számunkra húsz év alatt, akkor csak fölteszem a kérdést, kinek érné meg ezt a céget megvenni ilyen típusú értékesítés mellett. Tehát ki az a vevő, aki egyáltalán hajlandónak mutatkozik ezt megvásárolni, ha húsz év alatt ennyi osztalékot tud termelni?

Köszönöm szépen.
ELNÖK:
Tarlós frakcióvezető úrnak adom meg a szót, szintén ügyrendi kérdésben.
TARLÓS ISTVÁN (Fidesz): 
Köszönöm szépen. Remélem, tényleg ügyrendi. Azt szeretném mondani, szívesebben hallottam volna a választ főpolgármester úrtól. A ragyogó szépségű Tüttő Kata asszonynak ezúton is hosszú, boldog életet kívánok, de nem hozzá intéztem a szavaimat. Véleményként szívesen meghallgatom az ő véleményét, de én főpolgármester úrhoz intéztem a szavaimat, és tőle vártam volna reakciót.
Köszönöm szépen.
ELNÖK:
Akkor most Steiner Pál frakcióvezető úrnak adom meg a szót.
DR. STEINER PÁL (MSZP):
Tisztelt Főpolgármester Úr! Tisztelt Közgyűlés! Megköszönve a szót, először szeretném szolidaritásomat kifejezni Tarlós frakcióvezető úr, Hock Zoltán frakcióvezető úr és mindazon férfitársam iránt, aki már elmúlt ötven, velem együtt, ami a feledékenységet illeti. Én tanultam itt ezen a Közgyűlésen. Gabriel Marqueznek van egy gyönyörű könyve, az a címe, hogy „Bánatos…” - itt következik a Götz-idézet, főpolgármester úr - „emlékezete”, amelyben az van, hogy három fázisa van a szenilitásnak: az első, amikor az ember bemegy a fürdőszobában a zuhany alá úgy, hogy magán felejti a szemüvegét. Ez velem már előfordult, ezért ha valamelyik adatot nem pontosan idéztem, akkor azért elnézést kérek, bármelyik nyilatkozatomban, hiszen ezek a nyilatkozatok úgy reggel 6 órától este 11-ig tartottak, különböző élethelyzetekben. Abban megegyezhetünk persze, hogy azért ezek az adatok megközelítőleg pontosak voltak.

Ami pedig az érdemi vitát illeti, először is szeretném egy látszólag ügyrendi kérdéssel kezdeni. Főpolgármester úrnak az önkormányzati törvény szerint lett volna lehetősége arra, hogy javasolja a tisztelt Közgyűlésnek, hogy miután nagyon fontos gazdasági kérdést tárgyalunk, zárt ülésen tárgyalja meg a Fővárosi Közgyűlés ezt a napirendet, mert akár elhangozhatnak olyan hozzászólások is, bármelyikünk részéről, amelyek a következő gazdasági folyamatban az ügyletpozíciót ronthatnák. Nem ezt tette, vállalta a vitát, vállalta azt, hogy az egész napirend a sajtó és a Közgyűlés teljes nyilvánossága előtt folyjon le, és ez a vita mutatja, hogy ez nagyon helyes döntés volt.
Ami a vitát illeti, nagyon sok olyan hozzászólást hallottam, és itt kicsit bátortalanul szólok hozzá, mert egy korábbi parlamentet azzal vádoltak annak idején - talán szintén az ötven felettiek emlékeznek erre -, hogy jogászparlament volt; itt a Közgyűlésben érzek némi közgazdászi és mérnöki túlsúlyt, legalábbis a használt kifejezésekből, aminek kapcsán valóban néha gondolkodom, hogy vajon mit jelenthet. Ebben a vitában tehát egy jogász, aki a négy alapművelettel van tisztában, nehezen szólal meg. De azért mégis el kell mondjam azt, hogy a vitában nagyon sok olyan érv elhangzott a tisztelt ellenzék részéről, amely nagyon méltányosan kezelendő, nagyon sok értelmes és olyan mondat hangzott el, amin mindannyiunknak közösen el kell gondolkodni, és nagyon sok érv hangzott el, amelyek más-más területre vitték el a vitát, miközben természetesen ma a napirend ez a bizonyos Főgáz-részvénypakettel kapcsolatos tulajdonosi döntés.

A vitában nagyon sok olyan szempont elhangzott, ami szerintem megelőlegezte a költségvetési vitát. Mert az, hogy a fővárosi költségvetésnek milyen a helyzete, milyen az egyensúlya, mik a bevételi oldalon várható reménybeli bevételek, tényleges bevételek, mik a kiadások, hogyan kell ezt felhasználni, hogyan kellene ezt megoldani, ez szerintem a költségvetési koncepció és a költségvetési vita tárgykörébe tartozik.

De helyes, hogy önök elmondták, mert az előkészítők legalább fel tudnak készülni arra, hogy milyen további gondolatmenetek várhatók a Közgyűlésen. Én a magam részéről mindent meg fogok tenni egyhatvanötöd részben, hogy ezek a javaslatok érvényesüljenek.
Mégis azt kell mondanom, hogy a vitából nagyon hiányzott egy nagyon lényeges elem, amire Tüttő Kata képviselőtársam, a Pénzügyi és Közbeszerzési Bizottság elnöke is rávilágított. Főpolgármester úr felsorolt három alternatívát és azt mondta, hogy negyedik alternatíva nincs. És önök sem mondtak negyedik alternatívát ebben a vitában. Ugyanis azok a szempontok, amelyek elhangzottak, rendben lévők. De egy nagy kérdésre válaszolni kellene: kinek az érdekében tesszük meg ezt a döntést? Kinek az érdekében hozzuk meg ezt a döntést? Énszerintem a város polgárainak az érdekében. Énszerintem azoknak az érdekében, akik hajnali 4-kor kelnek fel Rákoscsabán, hogy fél 8-ra beérjenek a hivatalba, a bankba, vagy az orvosi rendelőbe. Énszerintem azoknak az érdekében, akik várják már, hogy az utazási idejüket lerövidítse a metró. Énszerintem azoknak az érdekében, akik elmennek a kórházainkba és ott gyógyulni szeretnének.
Ha ebből a szempontból nézem az ügyet, akkor miközben mindent elfogadok, azt kell mondanom, mint ahogy a régi görögök mondták, itt van Rodosz, ugrani kell. Azért kell ugrani, mert az igazi nagy hiba – s most nem használok súlyosabb szavakat – az lenne, ha nem hoznánk meg azt a döntést, amellyel megteremtjük a reális feltételeit annak, hogy ezek az európai uniós projektek valóban megvalósulhassanak mindannyiunk érdekében, a város érdekében. Erről a kérdésről nem nagyon hallottam ebben a vitában, erről a kérdésről nem nagyon beszéltünk, pedig szerintem ez a legfontosabb kérdés.
Végül, ami az uniós projekteket illeti: ha jól emlékszem – meg is lepődtem rajta akkor – Tarlós frakcióvezető úr nagy rugalmasságot tanúsított akkor, amikor arról volt szó, hogy milyen európai uniós projektekre pályázunk. Ha jól emlékszem, a Közgyűlés ezeket szinte döntő többséggel fogadta el. Aki bent volt a teremben, megszavazta. Pedig akkor is tudtuk, a mélyen tisztelt ellenzék is tudta, a vezetés felelősségét viselő városvezetés is tudta, és a koalíciós frakciók is tudták, hogy az önrészeket finanszírozni kell. És miután önök mind kiváló szakemberek – szeretném megerősíteni képviselőtársamat –, pontosan tudták, hogy erre az önrészre fedezetet kell biztosítani, és ez a fedezet nem a szokásos mértékű, mert nem szokásos mértékű döntésről van szó. Arról van szó – mint ahogy az előbb is mondtam –, hogy a következő évtizedekben hogy fog kinézni a város, mit hagyunk örökségül nem 2010-ben, hanem sokkal később majd a gyerekeinkre, az unokáinkra.
Ezért bármennyire is fájdalmas ez a döntés, bármennyire is vitára alkalmas, szerintem a Fővárosi Közgyűlésnek meg kell hozni. Kicsit ahhoz tudnám hasonlítani, amikor a családban is valami nagy dolgot kell tenni azért, hogy a gyerek tanulhasson, vagy a beteg gyógyulhasson. Itt most erről van szó. Ennek a városnak a fejlődését kell biztosítani soha vissza nem térő alkalom alapján hosszú évtizedekre. Ezért azzal együtt, hogy Hock frakcióvezető úr rendkívül szigorú szavakat használt, azzal együtt, hogy főpolgármester úr beszédét az őszödi beszédhez hasonlította, és váratlanul eljutott ahhoz, hogy mindennek a megoldása az, hogy főpolgármester úr lemondjon… - egyébként ismerem főpolgármester urat, ha az ő lemondásával szemben megjelenne 180 milliárd forint a főváros kasszájában, talán meg is tenné. Ennyi pénz sok minden gondolkodásra késztetné az embert, de lássuk be, Hock frakcióvezető úr, hogy ez egy olyan kérés volt, mint amikor az eget kell kékre festeni.
E szigorú szavak ellenére üdvözlöm Hock frakcióvezető úr bejelentését. Nagyon figyelmesen elolvastam azokat a módosító indítványokat, amelyeket benyújtott. S a hozzászólásom végén ügyrendileg jelezném, hogy a vita lezárása előtt a szocialista frakció szünetet kér, pontosan azért, hogy meg tudjuk beszélni azokat az indítványokat, amelyeket Hock frakcióvezető úr az előterjesztéshez tett, mert akkor mégiscsak arról van szó, hogy egy olyan előterjesztést tárgyalunk, amelyet közösen el tudunk fogadni és tudunk ma dönteni.
Köszönöm szépen.
ELNÖK:
Frakcióvezető úr, ezt hogy kell értenem? Úgy, hogy a vita lezárása előtt, vagy a vita lezárása után, még az előterjesztői zárszó előtt?
DR. STEINER PÁL (MSZP):
A szavazás előtt.
ELNÖK:
Pontosítottuk frakcióvezető úr javaslatát. Tarlós István frakcióvezető úr kért szót ügyrendben.
TARLÓS ISTVÁN (Fidesz): 
Köszönöm, főpolgármester-helyettes úr. Először is, Pali, ígérem, hogy nem mártalak be, hogy ilyen negatívan nyilatkoztál az őszödi beszédről. Másrészt inkább elhisszük, hogy az ülés alatt megbeszéltétek Hock frakcióvezető úr javaslatait, csak ne kérjetek ezért szünetet, ne húzzuk ezzel a drága időt.
Az ügyrendim a következő: nyilván ismered azt a régi versikét, hogy jó napot, sógor - csónakot fótózok; hát az öreg mit csinál? - kilyukadt a feneke. Kicsit elbeszélünk egymás mellett. A kutya nem mondta annak idején, hogy egy fillér sem lesz önrészekre. Továbbá valamilyen okból egyszerűen nem vagytok hajlandók arra válaszolni, hogy a várható bevételt – akár tudjuk a pontos értékét, akár nem, engedjük meg, hogy tényleg nem tudjuk –, a gázmű részvényekből származó bevételt tételesen ugyan mire akarjátok költeni. Mennyit mire akartok belőle költeni? Ezt azért kéne tudni, mielőtt eladunk valamit. A Pénzügyi és Közbeszerzési Bizottság általam minden hódolatot kiváltó elnök asszonya ne kifogásolja, de mégiscsak százmilliárdos nagyságrendű összegről van szó. Köszönöm.
ELNÖK:
Frakcióvezető úr, nem szívesen intem meg, de jelzem, hogy ez nem ügyrendi hozzászólás volt.
TARLÓS ISTVÁN (Fidesz): 
Akkor visszavonom. (Derültség.)
ELNÖK:
Köszönöm, frakcióvezető úr. Szeretném felhívni minden közgyűlési tag figyelmét arra, hogy nemcsak ügyrendi módon van lehetőség szót kérni, hanem normál módon is, ahogy többen be is jelentkeznek, s természetesen addig folyik a vita, amíg azt önök igénylik és az utolsó felszólaló el nem mondja a mondandóját. Így most sor kerül Bagdy frakcióvezető úr újabb hozzászólására. Öné a szó.
DR. BAGDY GÁBOR (KDNP): 
Köszönöm szépen a szót és a Közgyűlés türelmét. Én nagyon-nagyon méltányolom Tüttő Kata képviselőtársam igyekezetét, hogy szakmailag próbálja megvédeni a megvédhetetlent. Az eredmény ugyan kétséges, de mindenesetre elismerésre méltó. Azért néhány tárgyszerű kiegészítést hadd tegyek ehhez az apológiához.
Azt mondta, hogy másfél éve szó van a Főgáz privatizációjáról. Ebben teljes mértékben igaza van. De én mint komoly fővárosi képviselő – persze lehet, hogy ez komoly naivitás és a főváros vezetése tudja, hogy nem így kéne cselekedni – komolyan veszem a Fővárosi Közgyűlés döntéseit, még nem szoktam le erről. És a 2008. évi költségvetés bizony azt állítja – és ez még csak fél éve volt –, hogy a Főgáz részvényeit nem kívánja értékesíteni, sőt mi több, a hétéves finanszírozási prognózis mindegyik évében számít az onnan származó osztalékbevétellel. Még egyszer ismétlem, minden bizonnyal az én hibám, hogy komolyan veszem a főváros vezetését.
Szeretném megjegyezni továbbá azt is, hogy nem felel meg a tényeknek az az állítás sem, hogy az ellenzék nem tett javaslatot költségcsökkentésre. Például a 2007. évi költségvetési koncepció tárgyalásánál a Gazdaságkutató Intézet volt az egyik javaslattevő, amelyik azt mondta, hogy a főváros működési rendje átláthatatlan, nincsenek világos felelősségi és kötelezettségi hatáskörök, és javasolja, hogy a főváros alakítsa át a Fővárosi Hivatal működési rendjét. Ezt annak idején televíziós vitában Steiner frakcióvezető úr is támogatta és mi is támogattuk. Sajnáljuk, hogy másfél év elteltével nem történt semmi ebben az ügyben.
De említhetnénk példákat egyéb fölöslegesen kidobott összegekről.
De most nem kívánom idehozni a BKV, a 4-es metró, vagy akár a csepeli szennyvíztisztító problematikáját.
A 2008. évi költségvetésre ezek szerint, bizony úgy tűnik, képviselőtársaim zöme nem emlékszik, Steiner frakcióvezető úr sem emlékszik rá, és én teljes mértékben megértem, hogy nem volt módja a helyben kiosztott előterjesztés-kiegészítést részleteiben tanulmányozni, hiszen még az előterjesztők sem voltak ezzel teljesen tisztában. Még egyszer szeretném rögzíteni, hogy a 2008. évi költségvetés szerint az itt felsorolt fejlesztések fedezete rendelkezésre áll 2 milliárd forint kivételével. Azt nem értem, azt nem értem én sem, mert én is elhittem, hogy rendelkezésre áll, mert komolyan veszem a Közgyűlést meg a vezetést, hogy most kiderül, hogy mégis hiányzik 130 milliárd forint. Képviselőtársam, Tüttő Kata igyekezett megmagyarázni a hiányt, és azt mondta, hogy például az ingatlanértékesítések nincsenek benne. Ebben teljes mértékben igaza van. Azt gondolom, hogy például az I. félévben 2 milliárd forintot értékesítettünk ingatlanból, és azért 2 milliárddal 130-at megmagyarázni egy kicsit problematikus, vagy ahhoz még azért egyéb fantázia is szükséges.
Összességében még egyszer arra szeretném felhívni a figyelmet, hogy az előterjesztés pénzügyileg nem megalapozott, a közszolgáltató cég, Budapest és Budapest környéke lakossága ellátásának biztonsága érdemben fel sem merül az előterjesztésben, a Főgáz dolgozóinak az érdekei fel sem merülnek az előterjesztésben. Összességében tehát azt kell mondani, hogy ez az előterjesztés állásfoglalás-hozatalra alkalmatlan, mert nincs előkészítve. Köszönöm szépen.
ELNÖK:
Vaskor képviselő úrnak adom meg a szót.
DR. VASKOR LÁSZLÓ (MDF):
Köszönöm a szót. Igen tisztelt Főpolgármester Úr! Tisztelt Közgyűlés! A főváros gazdálkodásáról a humán- és a reálszféra tisztelt képviselői, képviselőtársam már szóltak, ezért én a gazdálkodással kapcsolatban csak azt szeretném elmondani, hogy ők is értsék, akik eddig hozzászóltak, hogy az, hogy a főváros ilyen helyzetben van, azért lehetséges, mert a főváros egyetlenegy fillért nem költ el értelmesen, racionálisan, ellenőrzött módon akár szolgáltatások vásárlására, akár működésre. Egyszerűen szólva a mondatom úgy szól, hogy amíg egy egységből hozhatnánk létre, vagy szerezhetnénk be árut, szolgáltatást, vagy bármit, mi erre kettőt-hármat költünk. Erre nem vagyunk alkalmasak. Ezért vagyunk ebben a helyzetben, hogy a 100 milliárdos tulajdonrészt fogjuk eladni azért, hogy már elindult, elinduló, vagy jól előkészített beruházások fedezetét megteremtsük. Én erre több szót nem is vesztegetnék, mert Mario Vargas Losa Pantaleon és a hölgyvendégek című könyve és a katonák által a trópusi erdőben leginkább igénybe vett egyik szolgáltatás jut erről az eszembe.
A saját szavazatom kialakításakor a következő alapján fogom mérlegelni a szavazásomat. Arra kérem az előterjesztőt és majd a hozzászóló főpolgármester-helyettes urakat, térjenek ki arra, hogy amennyiben meghozzuk ezt a döntést a város érdekében, hogy ezek a beruházások legalább ne álljanak le, akkor a város pénzügyi helyzetének milyen következményei lesznek a Podmaniczky-programra, amely 2013-ig 504,5 milliárd forint saját erő előteremtését irányozta elő. A Podmaniczky-programon belül pedig három nagy és jelképes területre kérem, adjanak választ, mint – szakszerűen mondom – az összehangolt elővárosi és városi közösségi közlekedési hálózat fejlesztése, ahol 588 milliárd forintot kívánunk bevonni. A másik – hogy meg lehessen keresni – a közútfelújítások, a közutak és felüljárók burkolatfelújítása, amibe 131 milliárdot kívánunk bevonni. És – budai gyökereim vannak – a városszerkezeti fontosságú csomópontok felújítására is van egy kis, 17 milliárdos tétel, itt szerepel a Blaha Lujza tér és a Moszkva tér felújítása. Hogyha most, a futó beruházásaink fedezeteként véletlenül megszavaznánk ezt, akkor mi lesz ezekkel a városfejlesztési szempontból kiemelkedő beruházásainkkal, magával a Podmaniczky-programmal?
Köszönöm a figyelmüket.
ELNÖK:
(Tarlós Istvánnak:) Köszönöm szépen, frakcióvezető úr, hogy nem ügyrendben kért szót, hanem normál rendben. Öné a lehetőség, a frakcióvezető úré a szó.
TARLÓS ISTVÁN (Fidesz): 
Köszönöm szépen. Megpróbálok tényleg rövid lenni, és amennyire lehet, absztrahálni, és megpróbálom megfogalmazni azt a kérdésemet, amitől Steiner frakcióvezető úrnak a tarkójára szalad a szemöldöke. Azt szeretném csak tudni, hogy a remélt 100 milliárdos nagyságrendű bevételt konkrétan és tételesen mire kívánják fordítani - ez egy nagyon egyszerű kérdés, nem? -, hiszen ez ebből az előterjesztésből nem derül ki. Ha a szélesebb körű listát veszem alapul, még ha el is tekintek arról, hogy a 172,5 milliárdot csak egy összegben nevezik meg, részletezés nélkül, de a szélesebb körű lista megvalósításához nyilvánvalóan kevés a 100 milliárd, ezt a főpolgármester nálam is jobban tudja.
Olyan előterjesztés, sőt azzal analóg előterjesztés sem fordult elő viszont még az én eddigi szerény praxisomban, hogy valaki azt kérte volna, hogy adjunk el egy 100 milliárdos nagyságrendű vagyonelemet, és arra a kérdésre, hogy az ebből származó bevételt mire fordítják, lényegében azt a választ adja, hogy uniós fejlesztésekre, majd meglátjuk, mire. Elnézést kérek, de olyat még nem hallottam, hogy így megszavazták volna valaha is az életben egy ekkora nagyságrendű vagyonelem eladását. Ha önök tudnak ilyenről, akkor lelkük rajta. Köszönöm szépen.
ELNÖK:
Mivel több hozzászólásra jelentkezőt nem látok, ezért a vitát lezárom, és negyedóra szünetet rendelek el, amíg az előterjesztők a módosító indítványokat a szakértőikkel megvitatják.
(Szünet: 17.37 - 18.24
ELNÖK:

Horváth Csaba főpolgármester-helyettes)
ELNÖK:
Tisztelt Közgyűlés! Tisztelt Főpolgármester Úr! Folytatjuk a munkánkat, de emlékeztetem képviselőtársaimat, hogy a vitát lezártuk, tehát az előterjesztői zárszó következik. Azért tartottunk szünetet, hogy az előterjesztők fel tudjanak készülni, hogy a módosító indítványokkal kapcsolatban milyen álláspontot alakítanak ki. Az előterjesztői zárszó következik tehát, más hozzászólásra sajnos nem áll módomban lehetőséget adni. Vagy ügyrendileg kell azt javasolni, hogy nyissuk újra a vitát - de ilyen javaslat nem érkezett. (Közbeszólásra:)
Lezártuk, a szünet előtt lezárult a vita. Nem volt több hozzászóló, megállapítottam, hogy a vitát lezártam, és az előterjesztői zárszó előtt rendeltem el a szünetet, a vita lezárását követően.
Németh Szilárd képviselő úr ügyrendi kérdésben kért szót.
NÉMETH SZILÁRD (Fidesz): 
Köszönöm szépen, főpolgármester-helyettes úr. Javaslom, hogy nyissuk meg újra a vitát e tárgykörben. Köszönöm szépen.
ELNÖK:
Akkor erről szavaztatnom kell. De indokolatlannak tartom, hiszen a szünet előtt már nem volt több hozzászóló - erre szeretném azért képviselőtársaimat emlékeztetni.
Kérem tehát, szavazzanak az ügyrendi javaslatról, amelyet az előterjesztő természetesen nem támogat. (Szavazás.)
1725/2008.(XI.13.) Főv.Kgy.h. 

A Fővárosi Közgyűlés nem fogadja el Németh Szilárdnak a vita újbóli megnyitására vonatkozó ügyrendi indítványát.
(29 igen, 22 ellenszavazat, 10 tartózkodás)
ELNÖK:
Így az előbb is beharangozott előterjesztői zárszóra kerül sor. Az előterjesztőknek adom meg a szót.
ELŐADÓ (Ikvai-Szabó Imre): 
Tisztelt Fővárosi Közgyűlés! Kedves Képviselőtársaim! A szünetben Hagyó Miklós úrral egyeztetve kialakítottunk egy olyan álláspontot, ami a módosító indítványt benyújtóval is egyeztetésre került. Ennélfogva álláspontunk az, hogy a vitában elhangzó számos, akár költségvetést, akár hétéves fejlesztési tervet érintő kérdésre vonatkozó vitát nem most kívánjuk lefolytatni, hiszen az praktikusan egy újabb vitát gerjesztene, hanem a költségvetési koncepció és a Fővárosi Önkormányzat 2009. évi költségvetési vitájában kell erre kitérni.
Ennek ellenére és emellett sajnálattal kell megállapítani, hogy nagyon sok tévedés él a fővárosi képviselők fejében a költségvetés készítéséről és végrehajtásáról. A Fővárosi Önkormányzat működési biztonsága adott, a főváros 2008. évi költségvetése szerint 22 milliárd környéki működési eredményt termel ki, e tekintetben a főváros és intézményeinek működése nincs veszélyben.

A probléma ott van, hogy a fejlesztési forrásai - különös tekintettel az európai uniós forrásokra - önrésze nem áll rendelkezésre. A tévedések elkerülése végett: ezt előre prognosztizáltuk, a fővárosi költségvetésben 2008-ban mintegy 90 milliárdra prognosztizáltuk az akkor ismert feladatok szerinti hiányt. Ezt minden fővárosi képviselő tudja, kár ebben az ügyben mást idézni, mint a hiteles és elfogadott, érvényes rendeletet.

Az előterjesztők az MDF-frakció vezetője által jegyzett indítványokat befogadják azzal, hogy az eredeti előterjesztés 1. számú határozati javaslata egészül ki ezzel az indítvánnyal, az indítványt benyújtóval történt szó szerinti egyeztetés alapján azzal, hogy a b) pont középső szakasza - „A 2009. évi eredeti költségvetés részét képező hétéves fejlesztési tervjavaslatban rögzített” - törlésre kerül, a c) sorozatban „Ezek tételenként nevesítve” beszúrásra kerül egy „különösen” szócska, így „különösen az alábbiak” formában lesz számunkra befogadható. Tudomásunk van arról, hogy az indítványt tevő Hock frakcióvezető úr elfogadja ezt a pontosítást.

Felhívom a tisztelt Fővárosi Közgyűlés figyelmét, hogy az előterjesztők a 4. számú határozati javaslati sorból a B-alternatívát támogatják, így, hacsak más külön javaslat nem érkezik, a végszavazásban a B-alternatíváról szóló döntést kell érvényesnek tekinteni.

Köszönöm szépen szíves figyelmüket.
ELNÖK:
Tehát a határozathozatalokra kerül sor. A 2. módosító indítványát a Magyar Demokrata Fórum nyilván visszavonta, hiszen az 5-ös... - gondolom, így kell értelmezni. Az 5. a legutolsó önök által jegyzett módosító indítvány. Tartalmában hasonló, politikai értelemben megegyezik… Magyarul, a többi indítványról nem kell. A hármasról? (Ikvai-Szabó Imre: Be vannak fogadva!)
A módosító indítványok ebben az értelemben befogadást nyertek, így a befogadott és az előterjesztői kiegészítéssel ellátott B-alternatíváról fogunk határozni, minősített szótöbbséggel. Kérem, készüljenek. (Zaj, közbeszólások.) Az előterjesztői zárszóban részletesen elmondta Ikvai főpolgármester-helyettes úr, hogy mely indítványokat fogadta be, illetve mely indítványokról nem kell szavazni már más indokból.
Egy koherens javaslat van most a Közgyűlés előtt, ezért egy határozatra kell hogy sor kerüljön: a B-alternatívát az előterjesztők kérésére… (Gy. Németh Erzsébet: A hármas benne van?) A hármas benne van, az befogadott. (Devánszkiné dr. Molnár Katalin: A hármas és az ötös befogadva!)
A vita elkerülése végett megkérem akkor az előterjesztőt, hogy pontosítsa a hármast. Az ötös egyértelmű befogadást nyert, a hármassal kapcsolatban kérem.
ELŐADÓ (Ikvai-Szabó Imre): 
Tisztelt Fővárosi Közgyűlés! Szívesen felolvasom még egyszer, de időközben sikerült kiosztani 005. sorszámon az MDF-frakció indítványát. A 002. indítványt úgy fogadjuk be, hogy pontosításokat tettünk. E tekintetben ez visszavonásra is került. Így a 005. van előttünk, amit befogadtunk. (Közbeszólás: A 3. számú?) A 003. számú határozati javaslat okafogyott, mivel az előterjesztői kiegészítés egy új 10. pontot hozott.
ELNÖK:
A módosító indítványt tevő ezt vitatja, tehát azért kérem, hogy egyértelműen nyilatkozzék. Az előterjesztőnek adom meg a szót. Hock frakcióvezető úré a szó.
HOCK ZOLTÁN (MDF):
Nagyon röviden: a 002-est váltja a 005-ös, de a 005-ös nem módosítja a 003-ast, tehát az marad; a 003-asról és a 005-ösről szavazunk.

Köszönöm.
ELNÖK:
Ikvai főpolgármester-helyettes úré a szó - kérem, nagyon röviden.
ELŐADÓ (Ikvai-Szabó Imre): 
Befogadom.
ELNÖK:
Köszönöm. Több kérdés nincs. Tarlós frakcióvezető…
ELŐADÓ (Hagyó Miklós): 
De bocsásson meg, én úgy értelmeztem, hogy van egy kompromisszumos javaslat, ez a 005-ös sorszámon kiosztott. Ha Hock frakcióvezető úr azt mondja, hogy a másik kettőről, tehát a 003-asról és a 002-esről szavazzunk… (Közbeszólások: Nem kell a 2-es!) Sem a 2-es, sem a 3-as. (Többek: A 3-as igen! - Lakos Imre: A 2-es helyett van az 5-ös!) Jó, a 3-ast én előterjesztőként nem tudom befogadni, de a 005. sorszámon kiosztottat… (Közbeszólások: Miért? - Wintermantel Zsolt: A főnök már befogadta!)
ELNÖK:
Akkor tehát hogy rögzítsük: a 2-est az előterjesztő visszavonta. A 3-ast nem kívánja befogadni az előterjesztő. Az 5-öst viszont befogadta. Tehát akkor a 3-asról kell majd határozni, ha az előterjesztők nem változtatják meg az álláspontjukat. (Az előterjesztők egymás között egyeztetnek. - Rövid szünet. - Wintermantel Zsolt: Jelen pillanatban a Közgyűlésnek milyen szakaszában vagyunk, főpolgármester-helyettes úr?) Kedves hangos képviselő barátom, legyen szíves a máskor megszokott, türelmet kérő hangnemet használja. Legyünk kicsit empatikusabbak, ez a kérésem, ahogy én levezető elnökként, azt gondolom, ma számos esetben szintén empátiát gyakoroltam.

Tarlós úr kért szót ügyrendben.
TARLÓS ISTVÁN (Fidesz): 
Főpolgármester-helyettes úr, én csupán annyit szeretnék kérni, nem tudom, miről egyeztettek 25 percig, de néhány egyszerű, ráutaló mondattal próbálják egyértelművé tenni, hogy miről szavazunk.

Köszönöm szépen.
ELNÖK:
Hagyó főpolgármester-helyettes úrnak adom meg a szót.
ELŐADÓ (Hagyó Miklós): 
Csak egy tisztázó mondatot szerettem volna mondani. Az én értelmezésemben az, amit kiegészítő módosító indítványként Ikvai-Szabó Imrével ellenjegyeztünk és itt a Fővárosi Közgyűlésben kiosztásra került, az tartalmilag megegyezik a 003-assal, amelyet Hock frakcióvezető úr benyújtott. Én azért gondoltam, hogy okafogyott, hiszen már az előterjesztői módosítóban kiosztott szövegszerű változat és a 003-as tartalmilag megegyezik. (Devánszkiné dr. Molnár Katalin: Nem!) A 2-es helyett, ha tehát így értelmezi, akkor befogadjuk, frakcióvezető úr. (Közbeszólások: Fogadjátok be!) Akkor befogadjuk. (Devánszkiné dr. Molnár Katalin: Befogadjátok? Köszönöm!)
ELNÖK:
Ikvai főpolgármester-helyettes úrnak adom meg a szót.
ELŐADÓ (Ikvai-Szabó Imre): 
Tarlós frakcióvezető úr kérdése és kérése jogos, a képviselő-testületnek ebben az ügyben tudnia kell, hogy pontosan miről határoz - megpróbálom összefoglalni.

Az 1. számú eredeti határozati javaslathoz nyújtotta be Hock úr az indítványát, amelyet végül is kompromisszummal a 005. sorszámon ezzel a tartalommal az előterjesztők befogadtak. Ez praktikusan az 1/A. verzió relevanciájával jár.

Hock frakcióvezető úr benyújtott egy 003. sorszámú indítványt, egy rövidet, Hagyó úr az imént erről nyilatkozott: befogadtuk, nem kell róla szavazni.

Hock frakcióvezető úr indítványai mellett az előterjesztők a 4. határozati javaslat három alternatívájából a B-t támogatva azt kérik, hogy a Közgyűlés ebben az értelemben döntsön, hacsak valaki nem kér róla külön szavazást. Mivel nem kért, ezért most egy szavazással ezekről lehet döntést hozni.

Köszönöm a figyelmet.
ELNÖK:
Nem szeretném megzavarni képviselőtársaim gondolatait, Ikvai főpolgármester-helyettes úr most világosan elmondta.

Tehát határozni fogunk a minősített szótöbbség szabályai szerint most. Kérem, szavazzanak! (Szavazás. - Taps a pulpituson.)
1726/2008.(XI.13.) Főv.Kgy.h. 

A Fővárosi Közgyűlés úgy dönt, hogy értékesíteni kívánja a Fővárosi Gázművek Zrt. Fővárosi Önkormányzat tulajdonában lévő „A” sorozatú, névre szóló törzsrészvényeit és – a szükséges részvény-átalakítást követően – „B” sorozatú elsőbbségi részvényét, ennek érdekében a részvényeket forgalomképes vagyonnak minősíti és az üzleti – a BFVK Zrt. közreműködése nélkül – értékesítendő portfólió vagyon körébe sorolja.
(37 igen, 27 ellenszavazat, 0 tartózkodás)
1727/2008.(XI.13.) Főv.Kgy.h. 

A Fővárosi Közgyűlés úgy dönt, hogy sikeres részvényértékesítés esetén a befolyó vételár kizárólag Európai Uniós forrásokkal megvalósuló fejlesztésekhez használható fel.

- Úgy dönt, hogy a már közgyűlési döntésekkel elhatározott fejlesztések közül a 2009. évi költségvetés elfogadásáig legfeljebb az Európai Uniós forrásokkal megvalósuló fejlesztésekhez lehet támogatási szerződést kötni, illetve jogi hatállyal bíró kötelezettséget vállalni.

- Ezek tételenként nevesítve különösen az alábbiak:

1-es 3-as villamosvonal meghosszabbítása I. ütem

· Margit-híd felújítás

· Rákoskeresztúri buszkorridor

· Csepeli gerincút kiépítése I. szakasz

· Városligeti Műjégpálya rekonstrukció

· Szent Imre Kórház regionális eü. központ

· Uzsoki utcai Kórház regionális eü. központ rekonstrukció II. ütem

· Budai fonódó villamosközlekedés megteremtésének I. üteme”
(37 igen, 27 ellenszavazat, 0 tartózkodás)
1728/2008.(XI.13.) Főv.Kgy.h.
A Fővárosi Közgyűlés felkéri a főpolgármestert, hogy folytasson tárgyalásokat a Főgáz Zrt.-ben kisebbségi tulajdonos RWE Gas International B. V. céggel annak érdekében, hogy a főrészvényesek közösen tekintsék át a Részvényesi Szerződésből eredő átruházási korlátozásokkal kapcsolatos értelmezést igénylő kérdéseket.

Amennyiben ezen tárgyalások 60 napon belül nem vezetnek eredményre, az értékesítés 4. pont szerinti olyan megoldása alkalmazandó, amely során az önkormányzat az RWE-vel való együttműködés nélkül jár el.
Határidő: 60 nap
Felelős: dr. Demszky Gábor
(37 igen, 27 ellenszavazat, 0 tartózkodás)
1729/2008.(XI.13.) Főv.Kgy.h. 

A Fővárosi Közgyűlés felkéri a főpolgármestert, hogy az óbudai gázgyári terület és gáztartó alapok ügyéhez kapcsolódó eladói – az Önkormányzat által vállalt kárfelelősség mértékének csökkentésére irányuló – kötelezettségvállalás rendezése kérdésében megállapodás megkötését kezdeményezze a Főgáz Zrt., az RWE és az Önkormányzat között.
Határidő: 60 nap
Felelős: dr. Demszky Gábor
(37 igen, 27 ellenszavazat, 0 tartózkodás)
1730/2008.(XI.13.) Főv.Kgy.h. 

A Fővárosi Közgyűlés úgy dönt, hogy a Fővárosi Gázművek Zrt. Fővárosi Önkormányzat tulajdonában lévő „A” sorozatú, névre szóló törzsrészvényei értékesítése során az előterjesztés „B” alternatívája szerinti eljárást alkalmazza, a nyílt közbeszerzési eljárás útján kiválasztott értékesítési tanácsadó és a versenyeztetéssel kiválasztott bizományos közreműködése mellett nyilvános vagy zártkörű értékesítés útján. A Vagyonrendelet 23. § (1) bekezdése alapján a Főgáz Zrt. törzsrészvények közbeszerzési eljárás útján kiválasztott tanácsadó és versenyeztetés alapján megbízott bizományos közreműködésével történő értékesítésére, az értékesítési folyamat során szükséges közbenső döntések meghozatalára felkéri a Pénzügyi és Közbeszerzési Bizottságot, továbbá a lebonyolítás folyamatos felügyeletére és tulajdonosi jogokat gyakorló testületek részére a szükséges előterjesztések benyújtására a főpolgármestert.

Határidő: 180 nap (tanácsadói nyílt közbeszerzései eljárás, majd a bizományos kiválasztására irányuló versenyeztetés lebonyolítására)
Felelős: dr. Demszky Gábor
és a Pénzügyi és Közbeszerzési Bizottság elnöke
(37 igen, 27 ellenszavazat, 0 tartózkodás)
1731/2008.(XI.13.) Főv.Kgy.h.
A Fővárosi Közgyűlés úgy dönt, hogy a Főgáz Zrt. részvényeire vonatkozó értékesítési folyamat lebonyolításához kapcsolódóan a Főváros 2008. évi költségvetésében „7229 Privatizációs tanácsadó feladataira” címen rendelkezésre álló 300 mFt összegű fedezet megnevezését az alábbiak szerint módosítja: „Főgáz Zrt. részvények értékesítésének lebonyolításához szükséges tanácsadási, szakértői feladatokra és egyéb, az értékesítés előkészítése kapcsán felmerülő költségekre”.
(37 igen, 27 ellenszavazat, 0 tartózkodás)
1732/2008.(XI.13.) Főv.Kgy.h. 

A Fővárosi Közgyűlés kötelezettséget vállal az értékesítés lebonyolításhoz szükséges bizományosi, illetve egyéb közreműködői, befektetési szolgáltatásokkal kapcsolatban felmerülő díjazás, jutalék és egyéb költségek biztosítására a 1731/2008. (XI. 13.) Főv. Kgy. határozatban megjelölt összegen felül a részvény értékesítés bevételének maximum 1,5 %-ának erejéig.
(37 igen, 27 ellenszavazat, 0 tartózkodás)
1733/2008.(XI.13.) Főv.Kgy.h. 

A Fővárosi Közgyűlés felkéri a főpolgármestert a fenti döntésekhez szükséges költségvetési rendelet módosításának előkészítésére.
Határidő: a Fővárosi Közgyűlés soron következő rendes ülése
Felelős: dr. Demszky Gábor
(37 igen, 27 ellenszavazat, 0 tartózkodás)
1734/2008.(XI.13.) Főv.Kgy.h. 

A Fővárosi Közgyűlés kötelezettséget vállal arra, hogy áthidaló, általános önkormányzati finanszírozási vagy beruházási célú hitel – a Pénzügyi és Közbeszerzési Bizottság átruházott hatáskörében történő – felvétele esetén annak visszafizetésére szolgáló forrást a mindenkori éves költségvetésében biztosítja. A hitelfelvétel során meg kell felelni a vonatkozó jogszabályi előírásoknak, a Főváros szerződéses kötelezettségvállalásainak, továbbá a hitelfelvétel összege nem haladhatja meg a jóváhagyott éves költségvetésben szereplő hiány és annak finanszírozására jóváhagyott áthidaló hitelfelvétel összegét. A hitel(ek) futamideje nem haladhatja meg a 3 évet, az egyszeri díj, a rendelkezésre tartási jutalék és a kamat együttes összege 3 év végső futamidőre számolva nem haladhatja meg a mindenkori 3 havi BUBOR + évi 2,5 százalék kamatfelár együttes összegét. A Főgáz Zrt. részvények értékesítéséből befolyó bevételt a hitel(ek) előtörlesztésére kell fordítani. Felkéri a főpolgármestert a hitelfelvételhez szükséges költségvetési rendelet módosításának előkészítésére.
Határidő: mindenkori éves költségvetési rendeletben, legkorábban a 2009. évi költségvetési rendelet előkészítésekor
Felelős: dr. Demszky Gábor
(37 igen, 27 ellenszavazat, 0 tartózkodás)
A Fővárosi Közgyűlés megalkotja az előterjesztés szerinti tartalommal 66/2008. (……) önkormányzati rendeletét a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII. 28.) Főv. Kgy. rendelete módosításáról.
(37 igen, 27 ellenszavazat, 0 tartózkodás)
1735/2008.(XI.13.) Főv.Kgy.h. 

A Fővárosi Közgyűlés a helyi önkormányzatokról szóló 1990. évi LXV. tv. 9. § (3) bekezdése és a Fővárosi Önkormányzat Szervezeti és Működési Szabályzatáról szóló 7/1992. (III. 26.) Főv. Kgy. rendelet 1. § (5) bekezdése alapján utasítja a Pénzügyi és Közbeszerzési Bizottságot, hogy a Főgáz-részvények értékesítésével kapcsolatos átruházott hatáskörének gyakorlása során a részvények (végleges vételárat is tartalmazó) adásvételi szerződésének megkötése előtt kérje ki a Fővárosi Közgyűlés előzetes egyetértését, mely követelményt a Pénzügyi és Közbeszerzési Bizottság az értékesítés során – érvényességi feltételként – a kapcsolatos pályázati eljárás(ok) kiírásában és az adásvételi szerződés-tervezet szövegezésében is érvényesítse. Felkéri a Pénzügyi és Közbeszerzési Bizottság elnökét, hogy a Főgáz-részvények adásvételi szerződés-tervezetét – megkötését megelőzően – terjessze a Fővárosi Közgyűlés elé.

Határidő: a Főgáz-részvények adásvételi szerződésének megkötéséig

Felelős: a Pénzügyi és Közbeszerzési Bizottság elnöke
(37 igen, 27 ellenszavazat, 0 tartózkodás)
1736/2008.(XI.13.) Főv.Kgy.h.
A Fővárosi Közgyűlés úgy dönt, hogy a Pénzügyi és Közbeszerzési Bizottság a döntési javaslatsor 4. pontjában megjelölt feladatait a döntési javaslatsor 10. pontjában meghatározott módon és keretek között gyakorolhatja.
(37 igen, 27 ellenszavazat, 0 tartózkodás)
ELNÖK:
Ezzel napirendi pontunk végére értünk. Megköszönöm a mai munkájukat, és jelzem, hogy következő rendes ülésünkre várhatóan november 27-én kerül sor.

Köszönöm, további jó estét kívánok!
(Az ülés befejezése: 18 óra 38 perc)

Kelt a Fővárosi Közgyűlés 2008. november 13-i ülésén.
	( dr. Tiba Zsolt )
	( dr. Demszky Gábor )

